12 ноябрь, 2020, 20:31\nТеглар:Артём Филипосян | Индонезия\nЛегионеримиз энди қаерда тўп суради?\nЯқинда сайтимиз орқали хабар берганимиздек, Индонезия чемпионатида тўп сурган легионеримиз Артём Филипосян юртимизга қайтиб келди. “Тира Персикабо” шарафини ҳимоя қилган футболчимиз учта ўйинда майдонга тушди ва қолган вақтини пандемия сабабли футболсиз ўтказишга мажбур бўлди. Филипосян sports.uz мухбирига у ердаги ҳаёти, кейинги фаолияти ва ўзимизнинг чемпионат ҳақида қуйидагиларни гапирди:\n“Индонезияда футбол раҳбарлари полиция билан келиша олмади”\n- Шу йилнинг январь ойида Индонезияга жўнаб кетгандим, ўша пайтда икки ой машғулотларни ўтказдик. Март ойида чемпионат бошланди ва учта турда ўйнадик. Шундан кейин коронавирус туфайли чемпионат қолдирилди. Бир неча ой тўхталишлар бўлиб, сўнгра машғулотлар ўтказдик, ўйинлар бошланишини кутиб юравердик. Футбол федерацияси маҳаллий полиция бошлиқлари билан чемпионатни давом эттириш борасида бир тўхтамга кела олмади, натижада рухсат берилмади. Фаолиятим мобайнида биринчи марта шундай ҳолатга дуч келдим, футболсиз қолиб кетдим. Аммо профессионалмиз, жамоам билан шартномам 31 декабргача. Энди уларнинг айтишича, 2021 йилнинг февраль ойида чемпионат бошланади. Ё янгидан ёки келган жойидан давом эттирамиз. Барибир футболсиз қийин, нимага деганда, машғулотни ўзи билан инсон чарчайди. Индонезияга кетганимдан афсусланмайман. Тўғри, бу ерга келишимдан аввал Ўзбекистондан ҳам таклифлар бўлганди, бироқ олдиндан нима бўлишини билмаймиз. Агар одам ўз соҳаси бўйича ишламасдан уйда ўтираверса ақлдан озиши ҳеч гап эмас. Ана шундай пайтда қийинчиликлар бўлди, бу ҳам етмаганидек, оилам ёнимда эмасди.\n“Клубим менга янги шартнома таклиф қилди, лекин...”\n- Юртимизга қайтишдан аввал, “Тира Персикабо” раҳбарияти менга янги шартнома берди. Уларга олдин уйга борай, яқинларим билан маслаҳат қиламан, кейин бир қарорга келаман, деб айтдим. Менга Ўзбекистондан, яна бошқа юртлардан чақирувлар бор. Икки йил четда тўп сурдим. Балки яна легионер бўлиб фаолиятимни давом эттирарман. Оилам билан маслаҳатлашиб, кейин бир қарорга келаман. Лекин “Тира Персикабо” мени январь ойида кутяпти. Ҳозирча клуб билан дўстона хайрлашдик. Декабрда аниқ жавобимни айтишим керак, уларга.\n“Криушенко ҳам яна бирга ишлашни таклиф қиляпти”\n- “Тира Персибако” бош мураббийи Игорь Криушенко билан ҳам кетишдан олдин гаплашдим. Унинг клубда қолиши 80 фоизга аниқ. Раҳбарият унинг ишини ёқтириб қолди. Ҳозир шартнома бандларини ҳал қилишяпти. Криушенко ҳам менга яна бир йил қол, бирга ишлайлик, деб айтди. Унинг нияти мени жамоада олиб қолмоқчи. Лекин охирги сўзни ўзим айтаман.\n“Агар пандемия юз беришини билганимда Ўзбекистондан кетмасдим”\n- Инсон таваккалчиликка ҳам қўл уриб туради. Ўтган йили Таиландда тўп сурдим ва ҳаммаси яхши таассурот қолдирган. Кейин Индонезиядан таклиф тушгач, у ернинг футболини ўрганиб чиқдим. Бу ерда ҳам ўзимни кўрсатиб, яхши ном қолдириб келмоқчи эдим. Индонезияда ҳар бир учрашувда стадион мухлислар билан тўлади. Раҳбарият бўлса, футболчиларга барча шароитларни яратиб беряпти. Лекин ҳеч ким олдиндан нима бўлишини билмайди. Агар пандемия юз беришини аввалдан билганимда Ўзбкистондан ҳеч қаерга кетмасдим. Индонезияда эса карантин пайтида тўрт-беш ой фақат уйда ўтирдим. Шунча йил футбол ўйнаётган бўлсам, ҳеч қачон нимадандир афсусланмайман.\n“Индонезия чемпионати пастроқ, фақат легионерлар ҳисобига ўсишмоқчи”\n- Биласизми, Таиландда ўйнаганимда қайси клубнинг чемпион бўлиши ёки кимнинг қуйи лигага тушиб кетишини ҳеч ким билмасди. Индонезияда ҳам шунга ўхшаш эди. Бу ернинг чемпионатини кузатсангиз, ҳар йили чемпион жамоа номи ўзгариб туради. Лекин Индонезия чемпионатининг савияси ўзимизникидан кучли эмас. Масалан, Индонезиянинг футболчилари ҳали Таиланддаги ўйинчиларнинг даражасига ҳам чиққани йўқ. Фақат ҳар бир клубда 4-5 нафар легионер борлиги учун у ерда чемпионат энди ўсяпти, аммо ҳали яна вақт керак. Агар шу йўналиш бўйича ҳаракат давом эттирилса, яқин йилларда савияси янада ортади. Бироқ легионерлар учун қийин. Чунки у ернинг муҳитига мослашиш талаб этилади. Масалан, Ўзбекистон чемпионатига келадиган легионерларнинг саноқлисигина кучлироқ, қолганлари ўртамиёна. Индонезияда эса легионерлар анча кучли. Шу боис асло бўшашишга ҳаққимиз йўқ. Ўзим ҳам чемпионати қийинроқ мамлакатларда тўп суришни яхши кўраман. Бу орқали ўзингизни текшириб кўрасиз.\n“Пахтакор”нинг чемпион бўлишини билардим”\n- Бўш пайтларимда ўзимизнинг чемпионатни кузатиб бордим. Албатта, Ўзбекистонда чемпионат яна давом эттирилаётгани яхши бўлди. Мана, ўзим Индонезияда футболсиз қандай қийналганимни ҳис қилдим. Бу йил ҳам “Пахтакор” яққол етакчи, ҳозир бу клубга тенг келадиган жамоа йўқ. Йилнинг бошидаёқ “Пахтакор”нинг чемпион бўлишини билардим. Бошқа клубларда моливий томондан муаммолар бор. “Пахтакор”нинг таркибида эса яхши савиядаги ижрочилар жамланган. Бугунги кунда бу клуб ҳар тарафлама Ўзбекистоннинг энг кучлиси.\n“Андижон” билан “Бухоро”нинг аутсайдерга айланиши олдиндан маълум эди”\n- “Насаф” ўз ёшлари билан яхши таассурот қолдиряпти. Улар иккинчи ўринга ҳақли. Тўғриси, мавсум аввалида “Андижон” билан “Бухоро”нинг Суперлигада қолиш учун курашишини билардим. Яъни, уларнинг аутсайдерга айланиши олдиндан маълум эди. Футболни тушунадиганлар билиб турибдики, уларга яхши савиядаги ўйинчилар топилмади. “Андижон”да ҳам, “Бухоро”да ҳам мураббийлар алмашинуви давом этяпти. Йилнинг бошида селекция ишлари кўнгилдагидек бўлмаяпти. Мисол учун “Андижон” яқинда Бахтиёр Ҳамидуллаевни истеъфога чиқарди. Эсимда, футболни энди бошлаганимда унга қарши ўйнаганман. Ғалабаларга жуда чанқоқ эди. Ҳозир унга ўхшаган ҳужумчи йўқ. Тўғриси, “Андижон” бош мураббийи бўлганида хурсанд бўлгандим. Бақоевни ҳам Ҳамидуллаевга ўхшатаман. Бахтиёр ака “Андижон”ни қийин аҳволда қабул қилиб олди ва ёмон ишлагани йўқ. Аммо раҳбарларнинг ишига аралаша олмаймиз. Фақат Ҳамидуллаевга мавсум охиригача имконият бериш керак эди. Масалан, Рўзиқул Бердиев ҳам “Насаф”ни илк бор қабул қилиб олганида ҳаммаси бирданига яхши бўлиб кетмаган.


ЎзА - “Пойтахт дербиси” учун таркиблар эълон қилинди\n31.03.2019 16:23:55 Чоп этиш версияси\n“Пойтахт дербиси” учун таркиблар эълон қилинди\nБугун Ўзбекистон суперлигасининг 2-тур ўйинлари давом эттирилади.\nЯкшанба кунги ўйинларни “Тошкент дербиси” очиб беради. Бироздан кейин “Пахтакор” стадионида пойтахтимизнинг икки вакили “Бунёдкор” ҳамда “Пахтакор” жамоалари ўзаро куч синашади.\nГарчи мазкур ўйинда “қалдирғочлар” номинал мезбон саналса-да, улар уй ўйинларини ўтказадиган “Миллий” стадион майсаси ҳали тайёр эмас. Шу боис томонлар ўзаро келишишган ҳолда учрашувни “Пахтакор” стадионида ўтказишга қарор қилди.\nҲозиргина мазкур учрашув учун жамоалар ўз таркибларини эълон қилди.\n“Бунёдкор” – “Пахтакор”\nҲакамлар: Равшан Эрматов, Абдуҳамидулло Расулов, Жаҳонгир Саидов, Шавкат Насибуллаев.\n“Бунёдкор”: Муроджон Зуҳуров (с), Ислом Қобилов, Анвар Ғофуров, Дилшод Аҳмадалиев, Жасур Жалолиддинов, Хуршид Ғиёсов, Жавоҳир Қаҳрамонов, Миржаҳон Мираҳмадов, Нурилло Тўхтасинов, Санжар Қодирқулов, Абдулла Абдуллаев.\nЗахира: Абдумавлон Абдужалилов, Бобур Фарҳодов, Сардор Азимов, Сергей Прохоров, Санжар Рихсибоев, Абубакр Мўйдинов, Суҳроб Иззатов, Муҳаммадодил Қаҳрамонов, Владислав Нуриев.\n“Пахтакор”: Санжар Қувватов, Хожиакбар Алижонов, Егор Кримец (с), Владимир Козак, Фаррух Сайфиев, Садриддин Абдуллаев, Одилжон Ҳамробеков, Жалолиддин Машарипов, Драган Черан, Достонбек Ҳамдамов, Марат Бикмаев.\nЗахира: Умид Ҳамроев, Бобур Асқаров, Акром Комилов, Шерзод Аъзамов, Сардор Собирхўжаев, Жавоҳир Сиддиқов, Жасур Яхшибоев, Собит Синдаров, Игорь Сергеев.\nШу ўринда суперлиганинг 2-тур ўйинларида қайд этилган натижалар билан танишинг:\n“Қизилқум” – АГМК – 3:1\n“Металлург” – “Бухоро” – 2:0\n“Сурхон” – “Динамо” – 1:0\n“Локомотив” – “Навбаҳор” – 1:0\nБугун яна иккита учрашув ўтказилади. Фарғонада “Қўқон-1912” ҳамда “Андижон” жамоалари тўқнаш келса, Қаршида “Насаф” ва “Сўғдиёна” клублари ўзаро муносабатларига ойдинлик киритишади.


07:47 / 05.02.2016\nНеймарнинг отаси томонидан ўз ўғлининг трансфери учун 190 млн евро сарфлашга тайёрлиги айтилган жамоа тахмин қилинганидек «Реал» эмас, «Манчестер Юнайтед» жамоаси бўлиб чиқди.\nCOPE нашрида ёзилишича, ўтган йилнинг ёзида «Манчестер Юнайтед» клуби «Барселона» ҳужумчиси Неймарни сотиб олишни истаган ва каталонияликларга 190 миллион евро таклиф қилган. Бу ҳақда Неймар да Сильванинг ўзи маълум қилган.\nКатта Неймарнинг таъкидлашича, ўшанда ўғли «Барселона»дан кетишни истамаган. Унинг клуб билан шартномаси 2018 йилгача тузилган.\nЭслатиб ўтамиз, бундан олдинроқ Неймар учун номаълум клуб 190 миллион евро таклиф қилгани айтилган эди.\nМаълумот учун, 2013 йилда "Барселона"га келган Неймар жорий мавсумда Испания чемпионатининг 18та ўйинида майдонга тушган ва 16та гол уриб, 11та голли узатмани амалга оширган. Шунингдек, унинг ҳисобида Чемпионлар лигасининг 5 ўйинида урилган 2 гол ва 3 та голли узатма ҳам бор.


Янги тартиб жорий йилнинг 1 сентябридан кучга киради, амалдаги Низом ушбу санадан ўз кучини йўқотади (ВМнинг 22.05.2020 йилдаги 320-сон қарори).\nТошкент шаҳри ва Тошкент вилоятида 2020 йил 1 сентябрдан эътиборан Ўзбекистон Республикаси фуқароларини доимий яшаш ва вақтинча турган жойи бўйича рўйхатга олиш ИИВнинг «Манзил» автоматлаштирилган ахборот тизими орқали «ягона дарча» тамойили бўйича амалга оширилади (ПФ-5984).\nДоимий ёки вақтинча рўйхатга ўтишни расмийлаштириш учун яшаб турган жойларига яқин бўлган миграция ва фуқароликни расмийлаштириш бўлимига ҳамда Давлат хизматлари марказига (ДХМ) мурожаат этиш, шунингдек Ягона интерактив давлат хизматлари порталидан фойдаланиш мумкин.\nРўйхатга ўтишни расмийлаштирганлик учун БҲМнинг 2%и миқдорида давлат божи ундирилади.\nДоимий рўйхатга олиш\nҚабул қилинган Низомда ҳам амалдаги Низомда берилганидек, Тошкент шаҳри ва Тошкент вилоятида доимий яшаш жойи бўйича рўйхатга олиниши лозим бўлган Ўзбекистон Республикаси фуқаролари тоифаларининг рўйхатида кўрсатилган фуқароларнинг барча тоифаларини доимий рўйхатга олиш тартиби батафсил баён этилган (14.09.2011 йилдаги ЎРҚ-296-сон Қонун билан тасдиқланган). Ҳар бир тоифа бўйича рўйхатга олиш учун тақдим этиладиган ҳужжатлар пакети белгиланган. Шу билан бирга тегишли идоралараро автоматлаштирилган маълумот алмашинуви тизимларида қуйидаги маълумотлар мавжуд бўлганда, уларни тақдим этиш талаб этилмайди:\n♦ туғилганлик, никоҳ тузилганлиги ёки ажрашганлиги, ўлим тўғрисидаги гувоҳномалар;\n♦ уй-жой ва фуқаро ҳақидаги маълумотлар;\n♦ васийлик ва ҳомийликни ҳамда патронатни тасдиқловчи маълумотлар.\nТақдим этилган ҳужжатлар тўлиқлиги ва ишончлилиги текширилгандан сўнг қуйидагилар асосида тўлдириладиган электрон сўровнома шакллантирилади:\n♦ мулкдор ва доимий рўйхатга олинаётган фуқаронинг паспорти ёки ID-картаси (16 ёшга тўлмаган шахслар учун – туғилганлик тўғрисидаги гувоҳнома);\n♦ ҳарбий-ҳисоб ёки ҳарбий хизмат ҳужжатлари.\nРўйхатга олиш ДХМ ёки ЯИХДП орқали амалга ошириладиган бўлса, миграция ва фуқароликни расмийлаштириш бўлимларидан маълумотлар электрон тизим орқали олинади. Рўйхатга олиш тартиб-таомилига 1 кун кетади. Шахснинг сўровига кўра QR-коди билан ҳимояланган қайд варағи расмийлаштирилади. Фуқароларнинг паспортида мавжуд бўлган олдинги яшаш манзили бўйича доимий рўйхатга олинганлиги ҳақидаги маълумотлар тасдиқланган шаклдаги тегишли штампни босиш орқали бекор қилинади.\nВақтинчалик рўйхатга олиш\nФуқаро пойтахтда ва Тошкент вилоятида яшаш жойи бўйича унинг доимий рўйхатини бекор қилмаган ҳолда, мулкдорнинг аризасида ёки ижара шартномасида кўрсатилган, бироқ 1 йилдан ортиқ бўлмаган муддатга вақтинча рўйхатга олинади.\nРўйхатдан ўтишни расмийлаштириш учун фуқаро 15 кун муддатда хоҳишига кўра, ўзига қулай манзилдаги миграция ва фуқароликни расмийлаштириш бўлимига ёки ДХМга мурожаат қилади. Шунингдек у ЯИДХП орқали ҳисобга туриши мумкин. Жойлаштириш воситаларида яшовчи фуқаролар муассаса маъмурияти томонидан ҳисобга олинади.\nДоимий рўйхатга олишдаги сингари вақтинча рўйхатга ўтишда ҳам юқорида кўрсатиб ўтилган ҳужжатлар асосида электрон сўровнома тўлдирилади. Ижара шартномаси бўйича рўйхатга олишда мулкдорнинг розилиги талаб этилмайди ва сўровнома ижарага олувчи томонидан тўлдирилади.\nЭътибор беринг! Мулкдор номидан нотариал тасдиқланган ишончнома орқали ҳаракатланаётган шахслар фуқарони вақтинча рўйхатга олиш учун МваФРБга мурожаат қилади.\nСўровнома тўлдирилгандан кейин ИИВнинг электрон тизимига ва Ер ресурслари, геодезия, картография ва давлат кадастри давлат қўмитасига келиб тушади, унда кўрсатилган маълумотлар текширилади. Текшириш натижасига кўра, QR-коди билан ҳимояланган қайд варағи расмийлаштирилади ҳамда ДХМга (ўзи келиб мурожаат қилган тақдирда) ёки ариза берувчига ЯИДХП орқали электрон шаклда юборилади.\nҲужжат Қонун ҳужжатлари маълумотлари миллий базасида (lex.uz) эълон қилинган ва 23.05.2020 йилдан кучга кирди.


2020 йилда IT-парк резидентлари 321 млрд сўмлик дастурий маҳсулот яратишди, хорижга 5,1 млн. долларлик маҳсулот экспорт қилишди – Шуҳрат Содиқов\nАхборот технологиялари ва коммуникацияларини ривожлантириш вазири Шуҳрат Содиқов йил бошидан бери IТ-Парк резидентлари томонидан 321 млрд сўмлик дастурий маҳсулот яратилгани, экспорт ҳажми 5,1 млн. долларни ташкил этганини маълум қилди.\n«Ахборот-коммуникация технологиялари соҳасида рақобатбардош маҳсулотлар ва хизматларни ривожлантириш учун қулай шарт-шароитлар яратиш, уларни ички ҳамда ташқи бозорларда илгари суриш, инновацион ишланмаларни рағбатлантириш мақсадида барпо этилган Дастурий маҳсулотлар ва ахборот технологиялари технологик парки (IT-парк)нинг резидентлари ҳисобланган 392 ташкилотда бугун тўрт минг нафар мутахассис фаолият юритмоқда. Энг муҳими, ушбу ташкилотларнинг 14 таси хорижий капитал иштирокида ташкил этилган бўлса, 54 таси янги очилган.\nМазкур IT-паркда зарур инфратузилма, жумладан, замонавий лабораториялар, коворкинг- марказ ҳамда офис майдонлари тақдим этилган. Технопаркда резидентларга молиявий, маркетинг, юридик ва бошқа консалтинг хизматлари кўрсатилади. Яна бир муҳим жиҳат шундаки, резидентлар учун молиявий имтиёзлар ҳам берилган: улар 2028 йилнинг 1 январига қадар барча солиқ ва давлатнинг мақсадли жамғармаларига мажбурий ажратмалардан, шунингдек, бир марталик ижтимоий тўловлардан озод қилинган.\nЙил бошидан бери IТ-парк резидентлари томонидан жами 560 дан ортиқ янги иш ўринлари яратилди. Яратилган дастурий маҳсулотлар ва кўрсатилган хизматлар ҳажми 321 млрд. сўмни, хусусан, экспорт ҳажми 5,1 млн. долларни ташкил этди», дея Шуҳрат Содиқовнинг сўзларини келтирмоқда Kun.uz мухбири.\nВазирнинг қайд этишича, IT-паркнинг ҳудудий филиалларини ташкил этиш бўйича жойлардаги маҳаллий ҳокимликлар билан қўшма қарорлар имзоланиб, ҳар бир лойиҳа бўйича бажариладиган вазифалар тасдиқланган.\n«Тошкент шаҳрида IT-парк резидентлари сонини кўпайтириш ҳамда етарли шарт-шароитлар яратиш мақсадида умумий майдони 408 минг кв. метрга тенг ҳудудда хориждан жалб қилинган эксперт билан ҳамкорликда IT-парк инфратузилмаси объектларини қуриш концепцияси ишлаб чиқилди. IT-паркнинг ҳудудий филиалларини ташкил этиш бўйича жойлардаги маҳаллий ҳокимликлар билан қўшма қарорлар имзоланиб, ҳар бир лойиҳа бўйича бажариладиган вазифалар тармоқ жадваллари тасдиқланди.\nIT-паркнинг ҳудудий филиаллари бинолари Андижон («Digital city» технопарки), Фарғона (IT-Парк Марғилон филиали), Сирдарё (IT-парк Гулистон филиали) вилоятларида фойдаланишга топширилиб, Андижон филиалида 10 та ва Марғилон филиалида 7 та резидент фаолият юритмоқда. Шунингдек, Наманган (5800 кв.м), Нукус (12000 кв.м), Самарқанд (12000 кв.м), Урганч (9200 кв.м) ҳамда Жиззах (850 кв.м) шаҳарларида IT-парк филиали биноларини қуриш бўйича тегишли ишлар амалга оширилмоқда», дейди у.\nШуҳрат Содиқовнинг Kun.uz’га маълум қилишича, айни пайтда соғлиқни сақлаш, таълим, транспорт, тадбиркорлик ҳамда туризм йўналишида таҳсил олаётган талабалар ўртасида энг яхши мобил иловаларни ишлаб чиқиш бўйича mGovAward биринчи республика танлови ўтказилмоқда. Танлов учун Бирлашган Араб Амирликлари томонидан 100 минг доллар ажратилган ва 3 та муносиб жамоа мазкур маблағ ҳисобидан рағбатлантирилиши кўзда тутилган.\nБундан ташқари, АҚШнинг USAID агентлиги билан биргаликда IТ-парк томонидан инкубация ва акселерация дастурлари ҳамда аёллар тадбиркорлигини ривожлантириш учун қиймати 140 минг долларлик тадбиркорлик ва бизнес-муҳитни ривожлантириш лойиҳаси амалга оширилаётгани айтилди.


Брикет тайёрланаяпти – Сурхон тонги\nБош саҳифа / Жамият / Брикет тайёрланаяпти\nНоябр 21, 2017\tЖамият Изоҳ қолдириш 645 Кўрилди\nҚиш мавсуми бошланиши билан аҳолининг ва ташкилотларнинг қаттиқ ёқилғи маҳсулотларига бўлган талаби ортади. Буни яхши билган “Шарғун кўмир” ОАЖ ишбилармонлари кўмир кукунидан брикет ишлаб чиқаришни йўлга қўйдилар. Брикет кўмир харидорлар учун ташиш-ортишга ҳар томонлама қулай, корхонага ҳам кукунга нисбатан кўпроқ даромад келтирмоқда. Бугун Шарғун кўмир кони негизида ишга туширилган бир неча ихчам-ихчам цехда кўмир кукунидан брикет тайёрланаяпти.\nАйтиш керакки, “Шарғун кўмир” ОАЖ конларида модернизация туфайли кўмир ишлаб чиқариш ҳажми анча ошди. Қазиб олинаётган кўмир ва кўмир маҳсулотлари пешма-пеш буюртмачиларга етказиб берилаётир.\nОлдинги Нафосат байрами\nКейинги “Қирққиз” изидан


Султон Увайс Бобо мажмуи\nОбъект яратилган сана: 19-аср\nКатегория: Меъморчилик иншоотлари, Археологик обидалар, Зиёратгоҳлар\nСултон Увайс Бобо мажмуи - Беруний туманидаги меъморий ёдгорлик (17-19асрлар). Султон Увайс (асл исми Суҳайл ибн Омир ибн Румон ибн Ноҳия ибн Мурод) Яманнинг Қаран қишлоғи Муродий қабиласида (мил. 625 й.да) туғилган. Ҳазрати Али ва Муовия аскарлари ўртасидаги Сиффин жанги (657 й.)да 32 ёшида шаҳид бўлган.\nСуриянинг Софа қишлоғида дафн этилган. Султон Увайс ҳадислар йиғиш билан шуғулланган (7аср 1-ярми). Унинг издош мухлислари 17-асрда рамзий кабр (Шоҳаббос ҳозирги Берунийда) ва зиёратгоҳ бунёд этишган. Оллоқулихон шайхга атаб катта масжид ва алоҳида 10 та чиллахона қурдирган (19-аср). Мажмуа тўғри тўртбурчак тархли (21,5х53 м), шимолдан-жанубга томон йўналтирилган. Султон бобо мақбараси, кейинчалик бунёд этилган (асосан, гумбазли) мақбаралар ва б. атрофи ғиштин девор билан ўралган ҳовлининг шимолий қисмида жойлашган.\nЖанубда масжид, айвон, хужра ва меҳмонхоналар бор. Мажмуага ғарбдан кирилади. Султон увайс бобо мажмуи ўрта аср Хоразм меъморий анъаналари асосида (пишиқ ғиштдан) қурилган. Хоразм вилояти ҳокимлиги ташаббуси билан зиёратхона, кириш қисми таъмирланган (2002).\nСултон Увайс бобо мақбараси Амударёнинг қуйи томонидаги аҳолининг энг севимли жойи бўлибгина қолмай, балки сайёҳлик маркази ҳамдир.


5 декабрь куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\n04 декабрь 2019, 14:30\nТошкент шаҳрида ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 4-6 даража, кундузи 15-17 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда бироз ёғингарчилик (ёмғир, қор), туман бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3 даража совуқ - 2 даража илиқ, кундузи 3-8 даража илиқ бўлади.\nБухоро ва Навоий вилоятида ҳаво ўзгариб туради, баъзи жойларда бироз ёғингарчилик (ёмғир, қор), туман бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 4-9 даража, кундузи 12-17 даража илиқ бўлади.\nТошкент, Жиззах, Сирдарё, Самарқанд вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 4-9 даража, кундузи 14-19 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 5-10 даража илиқ, кундузи 18-23 даража иссиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 5-10 м/с тезликда эсади. Ҳарорат кечаси 2 даража совуқ - 3 даража илиқ, кундузи 10-15 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 0-5 даража, кундузи 7-12 даража илиқ бўлади.\nЯнгиликлар » Ўзбекистон » 5 декабрь куни Ўзбекистонда кутилаётган об-ҳаво маълумоти\n17:23 8 сентябрь куни Ўзбекистонда кутилаётган об-ҳаво маълумоти\n15:00 30 май куни Ўзбекистонда кутилаётган об-ҳаво маълумоти


Вилоят ҳокимларини халқнинг кўзи ўнгида “сансираган” ва ҳақорат қилган Шавкат Мирзиё истеъфога улоқтирилиши, ЎЗБЕКЭЛИни бу элнинг асл фарзандлари бошқариши керак - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n07:39 - Вилоят ҳокимларини халқнинг кўзи ўнгида “сансираган” ва ҳақорат қилган Шавкат Мирзиё истеъфога улоқтирилиши, ЎЗБЕКЭЛИни бу элнинг асл фарзандлари бошқариши керак\nЎзбекистон Президенти Шавкат Мирзиё шу йил 2 август куни ўзи ўтказган видеоселекторда Фарғона, Хоразм ва Қашқадарё вилоятлари ҳокимлари Шуҳрат Ғани, Фарҳод Эрман ва Зафар Рўзини қаттиқ танқид остига олиб, уларга “Обод қишлоқ” ва шу каби турли ободлантириш лойиҳаларини амалга оширилишида йўл қўйилган камчиликлар учун ҳар қандай чегаралардан чиқиб кетувчи қўпол танбеҳлар берган ва улардан уйлари бузилишида жабр чеккан аҳолидан узр сўрашни талаб қилганди.\nАйтиш керакки, Kun.uz каби оммавий ахборот воситалари аввал ўша видеоселектор мажлисида Шавкат Мирзиёнинг айтган гапларини ҳаммага 3 августда эшиттирдилар. У ерда Шавкат Мирзиёнинг шармандалик руҳидаги қуйидаги сўзлари бор:\n«Менинг сиёсатимга энг катта душманлик қилганлардан бири - Хоразм вилояти ҳокими жаноб Эрманов. Эрмановга интернетдаги изоҳлардан сенга ва сенга ўхшаган ноинсофларингга “табрик” жўнатаман.\nАтрофингда ўтирган одамларинг билан мана менга қилган душманликларинг. Бузишдан олдин калланг билан ўйлаб кўрмайсанми, бузгандан фойда борми ёки йўқ? У ноинсофларга шунча пул бердик 30-50 миллиардлаб, нима қиласан у пулни? Катта холангнинг пулими у молия вазирлигининг пули? Ё Ўзбекистонга ўтказиб қўйган жойинг борми? (Қаранг, Шавкат Мирзиё шу ерда Ўзбекистон ССР халқ депутати Жаҳонгари Муҳаммаднинг 1991 йили сентябрь ойида Олий Совет мажлисида Ислом Каримга қарши гапирган гапларини такрорламоқда. – “Ҳаракат”).\nБуларни ўқиб мен қандай кабинетимда тинч ўтира оламан? - деган президент Ш.Мирзиёев.\nМана, сенинг “дўстлигинг”, жаноб Рўзиев! Ўзингни ўша туманга ҳоким қилиб юбораман, айтиб қўяй! - дея Яккабоғда бўлиб ўтган воқеаларга ўз муносабатини билдирган президент.\nЭй ноинсоф, Риштон бўйича ҳам сенга пул бериб айтдимки, Риштонни янгилаш керак, бироқ одамларни рози қилиб қилиш керак, деб. Жаноб Ғаниев, тажрибали ҳоким! Майли, Эрманов кеча келган ҳоким, Рўзиев иккаланг хиёнатчисан! Сизлар билан катта-катта ишларни амалга ошира оламизми? Ҳеч қачон ошира олмаймиз! Чунки сизларга бир топшириқ беришга одам қўрқади! Нега десангиз, савиянг йўқ, билиминг йўқ, китоб ҳам ўқимайсан, президентнинг қарорини ҳам, - деган президент.»\nЭртаси куни, яъни 4 августда Kun.uz cайти Шавкат Мирзиёнинг қуруқ гапларини эмас, унинг нутқининг видеокўрсатувини эълон қилди. У ҳокимларни фақатгина “сансираб” ҳақорат қилмагани, балки, уларни бозордаги пистачка сотувчи хотинлар қиладиган шаклда дабдала қилгани, ҳокимларни “ноинсофликда” айблагани кўрсатилди.\nУ вилоятларда аҳолининг уйлари зўрлик билан бузиб ташланаётганинга имо-ишора қилиб, “Зўравонлик сиёсатидан фойда бўлганида 30 йилда зўр бўлиб кетган бўлар эдик” деб айтишгача борибди. Бундан ташқари, 2 августдаги видеоселектор мажлисидан кейин, бир қатор оммавий ахборот воситаларида Бухоро вилоятида бўлаётган ёмон воқеалар ёритишга бошлангани, Инсон Ҳуқуқлари бўйича Ўзбекистон Республикаси Миллий Маркази директори, аслида, ватан ва миллатнинг бош хоини Акмал Саид ҳам бор камчиликларни, жумладан, Жаслиқ зиндонида қийноқлар борлигини гапиришга бошлагани жуда муҳимдир. Уч вилоятнинг ҳокими ўз вилоятида яшовчилардан ёлғондакам кечирим сўраши эса, Ўзбекистон каби зиндонхоналар учун оддий воқеадир.\nҲурматли ўқувчиларимиз, аҳолиси 33 миллиондан ҳам ошган Ўзбекистондек давлатнинг тожик аслли президенти Шавкат Мирзиёнинг бундай шармандлик руҳидаги нутқи ва ҳаракатларини ҳеч қачон кечириб бўлмайди. Ҳеч шубҳа йўқки, Шавкат Мирзиё тилга олган Фарғона, Хоразм ва Қашқадарё вилоятлари ҳокимлари Шуҳрат Ғани, Фарҳод Эрман ва Зафар Рўзи ўз вилоятларининг аҳолисига мисли кўрилмаган ҳурматсизлик кўрсатишган. Аммо, ҳеч шубҳасиз, Шавкат Мирзиёнинг талаби билан шундай қилишган.\nШундай экан, Шавкат Мирзиёнинг вилоят ҳокимларини бунчалик ерга топташи ҳеч қандай мантиқ ва қолипга тўғри келмайди. У ўзини ҳимоя қилиш учун ҳокимларни ерга урмоқда. У дунёнинг ҳеч бир давлатининг президенти қилмайдиган ишларни қилиб, Ўзбекистон ва ўзбек миллатини ўлаётган давлат ва миллат қилиб кўрсатиш билан шуғулланмоқда. Унинг ўзи ватан ва миллатга тупириб, бизни онгли равишда ўлимга олиб кетмоқда.\nЎзбеклар, кўзингизни очинг! Бундай президент ва бундай тожиклар режими билан келажагимиз йўқ ва бўлолмайди. Демак, “Бирлик” Халқ Ҳаракати Партияси ва унинг жарчиси бўлган “Ҳаракат” Агентлиги йиллардан бери айтиб келаётгандек, Ўзбекистонда ФУНДАМЕНТАЛ СИЁСИЙ ва ИҚТИСОДИЙ ИСЛОҲОТЛАР ўтказиш керак. Айнан шундай ислоҳотлар Ўзбекистон ва унинг халқини ҳозирги ғариб аҳволдан олиб чиқолади. Унутмайликки, ҳозир Ўзбекистонда аҳолининг ўртача ойлиги, ривожланган мамлакатларни қўйиб туринг, қўшниларимиз Қозоғистон ва Россиядан ҳам кўп марта кам. Шу сабабли миллионлаб ватандошларимиз чет элларда қуллардек ишлаб, Ўзбекистондаги оилаларини боқмоқдалар.\nБуларни қилмасак, яқинда миллат майдонларга чиқиб шундай талабларни ўртага қўйишни бошлайди. Шуни кутамизми? Йўқ, ҳозир ҳаракат қиламиз. Чунки, ҳаракатда – баракатдир.


Рамазон ҳайити кўтаринки руҳда нишонланди\nЮртимизда меҳр-оқибат, эзгулик ва саховат айёми – муборак Рамазон ҳайитининг биринчи куни зўр шоду ҳуррамлик ва шукроналик кайфиятида нишонланди. Хусусан, бугун (15 июнь куни) эрта саҳарда Наманган вилоятидаги 182 та масжидида ҳайит намозлари эмин-эркин, кўтаринки руҳда адо этилди. Бунинг учун масжидлар жамоаси, ҳуқуқ тартибот идоралари, нодавлат ташкилотлар ходимлари қулай шарт-шароитларни муҳайё этиб бердилар.\nНаманган шаҳридаги “Мирёқуббой Мирҳакимбой” жоме-масжиди имом хатиби Абдулвоҳид Исоқов маърузада тоат-ибодатга ошиққан юртдошларимизга “Ийд ал-фитр” байрамини Ислом динида жорий бўлиши, Рамазон ойининг мазмун-моҳияти ва унинг фазилатлари ҳақида сўз юритди.\nДуога қўл очган мўмин-мусулмонлар Яратгандан юртимизга тинчлик-осудалик, халқимизга фаровонлик, дастурхонларимизга тўкинлик, деҳқончиликлар мўл-кўл бўлиши, бунёдкорлик ва маъмурчилик соҳасида раҳбарларимиз амалга ошираётган эзгу ишлар ўнгидан келишини тиладилар.\nЎтган бир ой давомида ватандошларимиз, аҳли дин вакиллари муқаддас Рамазон рўзасини тутиб, кечалари масжидларда жамоат билан Қуръон хатмонаси ва таровеҳ намозларини шукроналик ва эмин-эркинликда адо этдилар. Ўзбекистон мусулмонлари идораси, тегишли ҳуқуқий органлар ҳамкорлигида мусулмонларнинг тоат-ибодатларини хотиржамликда ўқишлари борасида барча ташкилий чоралар кўрилди. Бундан барча-барчамиз беҳад миннатдор бўлдик.\nЭътироф этиш жоиз, мустақиллик йилларида топталган диний қадриятларимиз қайта тикланиб ривож топди. Айниқса, сўнгги икки йил давомида фуқароларнинг дин ва виждон эркинлигини таъминлаш борасида амалга оширилаётган ислоҳотлар халқимиз томонидан мамнуният билан кутиб олинмоқда. Президентимиз ташаббуси билан юртимизда биринчи маротаба “Ўзбекистон қуръон мусобақаси” ва “Ҳадислар билимдони” танлови ўтказилди. Бундан Қуръони Карим ҳамда ҳадису шариф илмига ошиққан минглаб кишилар бирдек баҳраманд бўлдилар.\n"- Шундай доруломон кунларга етказганига минг шукур, намозларни бемалол адо этиб, ҳайитни дам олиш куни сифатида тинчлик ва хотиржамликда нишонлаяпмиз, - дейди “Янгийўл” маҳалласида яшовчи 78 ёшли меҳнат фахрийси Жалолиддин ота Зиёвиддинов. – Собиқ иттифоқ даврида бунақа дамларни фақат орзу қилардик. Ҳайит кунларини байрам қилиш ҳақида ўйлаш тугул, ҳатто масжидларга ҳам хотиржам боролмасдик. Мана, Президентимиз қарори билан ҳайит кунлари байрам ва алоҳида дам олиш куни сифатида белгиланди. Сизга яна бир хурсандчилигимни айтай: чинакам меҳр-мурувват ва бағрикенглик айёми арафасида Юртбошимиз қарорига асосан билиб-билмай жиноят содир этган, ҳозирги вақтда қилмишига чин кўнгилдан пушаймон бўлган ва тузалиш йўлига қатъий ўтган озодликдан маҳрум этиш жазосини ўтаётган 226 нафар фуқаро афв этилганини эшитиб, бағоят хурсанд бўлдим. Бу халқимизга хос кечиримлилик, бағрикенглик ва меҳр-шафқат фазилатларидан ёрқин нишонадир. Ёки давлатимиз раҳбарининг аҳолининг ижтимоий заиф қатлами бандлигини таъминлашни рағбатлантиришга қаратилган қарори ҳам қабул қилингани нур устига аъло нур бўлди. Демакки, одамларимизга қанчалик яқиндан амалий ёрдам кўрсатилса, халқимизнинг давлатга бўлган ишончи шунчалик ортаверади".\nПрезидент Шавкат Мирзиёевнинг Ўзбекистон халқига йўллаган рамазон ҳайити табригида қайд этилганидек, “Оила, маҳалла ва жамият аҳлига меҳр ва эътибор кўрсатиш, кўмакка муҳтож, эҳтиёжманд кишиларга беғараз ёрдам бериш, яхшилик, сабру қаноат каби эзгу фазилатларни ўзида мужассам этган бу байрамнинг маъно-мазмуни бугунги кунда Ўзбекистонда олиб борилаётган сиёсатга ғоят уйғун ва ҳамоҳанг эканини, ўйлайманки, шу саодатли дамларда ҳар биримиз чуқур ҳис этмоқдамиз.”\nШу нуқтаи назардан, Ҳайит – мусулмонларнинг энг улуғ, орзиқиб кутилган байрамларидан бири десак, асло муболаға бўлмайди. Рамазон ойи тугагач, Ҳайит намозига чиқилади, барча дўст-биродарлар бир-бирларини бу байрам билан табриклашади. Қариндош-уруғлар, бева-бечоралар ҳолидан хабар олиниб, уларнинг кўнгли овланади, болажонларга ширинликлар улашилиб, қувончларига сабаб бўлинади. Бу кунда барчанинг юзида табассум, кайфиятида кўтаринкилик ва дилида Аллоҳ зикри, шукроналик туйғуси мужассамлашади.\n“Савоб ишни ҳар ким ҳар куни қилиши керак” деган эзгу қадриятдан келиб чиққан ҳолда маҳаллаларда, меҳнат жамоаларида хайру саховат, меҳру мурувватга йўғрилган савобли ишлар амалга оширилди. Хусусан, “Учқун” маҳалла фуқаролар йиғини раиси Муяссархон Боймирзаева бошчилигидаги фаоллар ҳудудда истиқомат қилувчи кам таъминланган, бемор, боқувчисини йўқотган, якка-ёлғиз ва ногиронлиги бор кишилар ҳолидан хабар олиб, уларнинг дилларига шодлик улашдилар.\nХусусан, вилоят касаба уюшмалари ташкилотлари бирлашмаси томонидан ажратилган газ плитаси топширилган Соли Адашев кўчаси, 18-берк, 3-уйда яшовчи 1-гуруҳ ногирони Муаззам Пўлатова алоҳида эътибордан шодликка тўлди.\nУзоқ йиллик умрини ёшларга таълим-тарбия беришга бахшида қилган, бугунги кунда кексалик гаштини сураётган, ҳозирда уйда ётиб қолган бемор, 8-Соли Адашев кўчаси, 10-уйда турувчи 85 ёшли Олимжон Тўрабоев маҳалладошлари йўқловидан беҳад севинди.\nДарҳақиқат, Рамазон ҳайити халқимиз маънавий ҳаёти, миллий қадрият ва анъаналаримизнинг ажралмас бир қисми бўлган, муқаддас ислом динининг инсонпарварлик моҳиятини яққол ифода этадиган ҳайитни муносиб нишонлаш, жамиятимизда ўзаро ҳурмат, меҳр-оқибат, эзгулик, хайр-саховат ва шукроналик туйғуларини кучайтириш, ёшларимизда юксак инсоний фазилатларни камол топтиришга хизмат қилади.\nЎзбекистон Президенти вазифасини бажарувчи Қурбон ҳайитини 12 сентябрда нишонлаш тўғрисидаги қарорни имзолади.\nНаманганда Наврўз байрами кўтаринки руҳда ўтиши учун пухта тайёрлик кўрилди\n«Менинг юртим – менинг бахтим» лойиҳаси кўтаринки кайфиятда ўтказилди\nҳайити руҳда Рамазон нишонланди кўтаринки


Ўзбекистонда онлайн поликлиника синов режимида ишга туширилди\nОнлайн маслаҳатлар фақат тавсия характерига эга. Шифокор масофадан туриб, таҳлил олиш, ҳарорат, босим ва пульсни ўлчаш каби ҳаракатларни амалга ошира олмайди\nЎзбекистонда илк бор “Шифокордан сўранг” онлайн поликлиникаси синов тариқасида ишга туширилди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар бермоқда.\nУшбу лойиҳадан фойдаланиш учун www.askdoctor.uz веб-сайтида рўйхатдан ўтиш керак. Бунинг учун алоқа маълумотларни киритиб, телефон рақам орқали тасдиқлаш лозим бўлади. Сўнгра тегишли йўналиш бўйича шифокор ва қулай бўлган алоқа усулларидан (видео) бирини танлаш лозим.\n“Олдиндан ёки мулоқот пайтида анкеталар, касалхонадан чиққанлиги тўғрисидаги ҳужжатлар, яъни, шифокорга тавсияларни тайёрлашда ёрдам берадиган маълумотлар тасвирини юклашингиз мумкин. Шифокор маслаҳатидан сўнг телефонингизга тавсия ёзилгани тўғрисидаги хабар келади. Уни сайтнинг шахсий кабинети орқали юклаб олиш мумкин. Таъкидлаш жоизки, лойиҳа мақсадидан келиб чиққан ҳолда, онлайн маслаҳатлар фақат тавсия характерига эга. Чунки шифокор масофадан туриб, таҳлил олиш, ҳарорат, босим ва пульсни ўлчаш каби ҳаракатларни амалга ошира олмайди”, - дейилади хабарда.\nУшбу онлайн хизматдан Ўзбекистон Республикасининг ҳар бир фуқароси фойдаланиш имкониятига эга бўлиб, карантин тадбирлари даврида бепул. Хизматдан фойдаланиш учун махсус дастурларни ўрнатиш талаб этилмайди ва Интернет браузерига эга ҳар қандай қурилма (смартфон, планшет, ноутбук, компьютер) орқали фойдаланиш мумкин. Браузер созламаларида сайтнинг микрофон ва веб-камера қурилмаларидан фойдаланишига рухсат берилишига алоҳида аҳамият бериш керак.\n“Сифат ва хавфсизлик борасида тўхталадиган бўлсак, онлайн поликлиниканинг барча мутахассислари Соғлиқни сақлаш вазирлигида қўшимча синовдан ўтган юқори малакали шифокорлар (шу жумладан, профессорлар) ҳисобланади. Тез орада уйда бўлган ва тиббий маслаҳатларни тақдим этиш учун техник имкониятга эга шифокорларни ҳам жалб қилиш функцияси ишга туширилади.\nБундан ташқари, ушбу сайтда мақолалар, тавсиялар ва тиббий энциклопедия ҳам мавжуд бўлиб, шифокор билан онлайн маслаҳатлашувдан олдин ўзингизни қизиқтирган саволларингизга жавоб топишингиз мумкин.\nТўсатдан пайдо бўлган оғриқ ва касаллик аломатлари пайтида диққатни жамлаш жуда қийин бўлишини ҳисобга олган ҳолда, www.askdoctor.uz сайтида олдиндан рўйхатдан ўтиш тавсия қилинади.\nШунингдек, мамлакатимиздаги ноқулай санитария-эпидемиологик вазият даврида шифокорлар маслаҳати бепул эканлигини инобатга олиб, шифокорлар билан мулоқот сўзлашув маданиятига риоя қилган ҳолда, ҳақорат ва таҳдидларсиз ўтиши лозим. Шуни билингки, онлайн маслаҳат тўлиқ даволаниш ҳисобланмайди. Зарур ҳолда шифокор-консультант тез ёрдам чақириши ёки шифокор кўригига йўналтириши мумкин”, - дейилган маълумотда.


МАРКАЗИЙ ОСИЁГА ХАТТОТЛИК САНЪАТИНИНГ КИРИБ КЕЛИШИ – Imom Buxoriy xalqaro ilmiy-tadqiqot markazi\nHome / МАҚОЛАЛАР / МАРКАЗИЙ ОСИЁГА ХАТТОТЛИК САНЪАТИНИНГ КИРИБ КЕЛИШИ\nМАРКАЗИЙ ОСИЁГА ХАТТОТЛИК САНЪАТИНИНГ КИРИБ КЕЛИШИ\n12/08/2019\tМАҚОЛАЛАР 137 кўрилган\nШарқ халқларининг узоқ асрлик тарихида чуқур из қолдирган маданий меросида хаттотлик ва китобат санъати алоҳида аҳамиятга эгалиги билан ажралиб туради. Араб истилосидан сўнг Ўрта Осиё халқлари томонидан ислом динининг қабул қилиниши муносабати билан Қуръони карим билан бир қаторда, араб ёзуви ҳам кириб келди. Араб ёзуви ўз навбатида исломгача бўлган Ўрта Осиё халқлари ёзувлари, жумладан, қадимий уйғур, урхун-енисей, суғд ва хоразм ёзувларини сиқиб чиқарди ва VIII асрдан бошлаб араб ёзуви ўрта шарқ халқлари учун илм-фан ва давлат ишларида ҳам ягона ёзув сифатида фойдаланилган:\nАраб ёзуви узоқ асрлар давомида икки хил вазифани бажариб келган Биринчи: барча халқлар ёзуви сингари ислом дини орқали кириб келган маънавий маданият тараққиёти учун хизмат қилган ҳамда илм-маърифат ва маданий ёдгорликларни бизнинг давримизгача сақлаб келган асосий воситалардан бири бўлган. Иккинчи: араб ёзувининг график асослари бир хил бўлишига қарамасдан, ҳарфлар шакл жиҳатдан турли услубларда тараққий этган. Бу ҳолат араб ҳарфларига ҳусн киритиш ва уларни тобора гўзаллаштиришга бўлган интилишлари натижасида келиб чиққан. Натижада Ўрта Осиё халқлари қабул қилган 32 та араб ҳарфи билан ёзиладиган хат шакл жиҳатидан 37 тага етган. Араб ёзуви дунёдаги кўп халқлар ёзувидан бир жиҳати билан фарқ қиладики, бу ёзувнинг гўзаллигига алоҳида эътибор берилиши натижасида араб хати маъно ташиш воситасидан ташқари, яна кишиларга юксак эстетик завқ берувчи санъат асарига айланган. Бу санъат узоқ ўтмишдан бери ҳуснихат (каллиграфия) номи билан шуҳрат қозонган. Ўрта асрларда ҳали китоб босиш техникаси ихтиро этилммасдан аввал ҳар қандай асар қўлда кўчирилиб, китобат қилинган. Китобат қилиш феодализм даврида ҳам алоҳида ўринни эгаллаган бўлиб, китоб кўчириш катта ҳунар ва санъат ҳисобланган ва бу ҳунар эгалари тарихда хаттот ёки котиб номи билан машҳур бўлган.\nЎрта Осиёда хаттотлик санъатининг ривожланиши Темур ва темурийлар давридан бошланган бўлиб, ҳуснихат санъати дастлаб Хуросон пойтахти Ҳиротда ривожланиб, у ерда Султон Али Машҳадий томонидан йирик хаттотлик мактаби ташкил этилган. Мактабнинг ўзига хос хусусияти шундан иборатки, бу ерда асосан XIV асрда Мир Али Табризий яратган настаълиқ хат услуби Султон Али томонидан такомиллаштирилган ва бу услубда асосан бадиий, тарихий асарларни ёзишда фойдаланилган. Диний ва баъзи илмий асарлар эса, насх хатида кўчирилган бўлса кўфий, риқоъ ва сулс хатларида кўпроқ меъморчилик, наққошлик санъати йўналишларида ишлатилган. XVI асрда темурийлар салтанати инқирозга юз тутиб, сиёсий ҳукмронлик шайбонийлар қўлига ўтиши билан Бухорода маданий ҳаёт маълум даражада тараққий этган. Шу жумладан, хаттотлик санъати ҳам. Ҳирот хаттотлари, рассомлари ва маданият арбобларидан бир қисми Бухорога келиб, у ерда Бухоронинг ўзига хос бўлган янгича китобат ва ҳуснихат санъати маълум даражада ривож топади. XVI ва XVII асрларда яшаб ижод этган Бухоро хаттотлари ҳуснихат бобида ўзига хос услуб — Бухоро хаттотлик мактабини яратди.\nЎрта Осиёда олтита хаттотлик мактаби мавжуд экани аниқланган бўлиб, булар Самарқанд, Бухоро, Хоразм, Фарғона, Тошкент ва Ҳирот хаттотлик мактабларидир. Бироқ темурийлар даврида бугунги Афғонистон, Эрон ҳамда Ўрта Осиё бир давлат сифатида Темур авлодлари томонидан идора этилгани учун туркий халқлар, шу жумладан, ўзбек халқи маданияти қисман Хуросонда, айниқса, унинг пойтахти бўлмиш Ҳиротда тараққий этган. XVI аср шайбонийлар давридан бошлаб Бухоро, Хива ва Қўқон каби маданий марказларда то XIX асргача Ҳирот хаттотлик мактаби ҳуснихат санъатида юксак намуна ҳисобланган. Сўнгги тўрт аср давомида Бухоро, Хива ва Қўқонда тараққий этган хаттотлик мактаблари, асосан, Мир Али Табризий, Султон Али Машҳадий, Муҳаммад бин Нур, Дарвеш Муҳаммад Тоқий ва Мир Алн Ҳиравин каби санъаткор хаттотлардан таълим олиб, уларнинг анъаналарини давом эттириш натижасида юқори босқичига кўтарилган. Ҳирот Урта Осиё халқларининг маданий марказларидан бири бўлганлиги боис Ўрта Осиёдаги бешта хаттотлик мактабига шартли равишда олтинчи хаттотлик мактаби сифатида Ҳирот хаттотлик мактабини ҳам киритишимиз мумкин.\nҚўлёзмалар билан ишлаш ва музей бўлими ходими


«Толибон», АҚШ ва Марказий Осиё. Афғонистондаги вазият ҳақида - Daryo\n07:56, 05.07.2021 138289\nАҚШ бошчилигидаги НАТО давлатлари қўшинлари Афғонистондан олиб чиқиб кетилиши фонида мамлакатдаги «Толибон» ҳаракати ўз назорат ҳудудларини кенгайтиришда давом этмоқда. «Дарё» колумнисти Сарвар Жалолов бу сафарги чиқишида «Толибон» ҳаракатининг тарихи, Афғонистондаги вазият ва бўлаётган воқеаларнинг Марказий Осиёга таъсири ҳақида фикр юритади.\n2 июль куни АҚШ ва НАТО қўшинлари Афғонистондаги энг йирик ҳарбий базаси — Баграмдан бутунлай чиқиб кетгани маълум қилинди. АҚШ президенти Жо Байден икки ой олдин эълон қилган 20 йиллик урушдан кейин 2021 йил 11 сентябргача Афғонистондан ҳарбийларини тўлиқ олиб чиқиш режасида бу катта қадам бўлиб, эндиликда мамлакатда коалициянинг 2500—3500 атрофида аскарлари қолгани айтилмоқда.\n1 май куни АҚШ бошчилигидаги халқаро коалиция кучлари Афғонистондан сўнгги ҳарбийларини чиқаришни бошлагач, «Толибон» ҳаракати ўз назоратидаги ҳудудларни кескин кенгайтира бошлади. Шу пайтгача «Толибон» ҳам музокара, ҳам жанг, шунингдек, ҳукумат чекиниши туфайли 50 дан ортиқ туманни эгаллаб, умумий назоратидаги туманлар сонини 80 дан оширди. Афғонистондаги вазият кескин ўзгаришларга учраётган бир пайтда бу мавзуга чуқурроқ назар ташлашни тақозо этмоқда.\n«Толибон»нинг қисқача тарихи\n«Толибон» Собиқ Иттифоқ қўшинлари 1989 йилда Афғонистонни бутунлай тарк этгач 1992 йилда Афғонистон Демократик Республикаси қулаши натижасида совет қўшинларига қарши курашган турли кучлар ўртасида бошланган фуқаролик уруши пайтида, 1994 йилда мударрис Муҳаммад Омар томонидан ўз талабалари иштирокида ташкил этилган.\nДастлаб Афғонистон жанубидаги дала қўмондонларининг аҳолига нисбатан зулмига қарши курашни мақсад қилган ҳаракатга Покистондан муҳожирликдан қайтган ўн минглаб талабалар қўшилиб тез орада Қандаҳор вилоятини, 1995 йилда Ҳирот вилоятини, 1996 йилда Қобулни эгаллаган ва Афғонистон Ислом Амирлиги номли давлатсифат тузилмага асос солган.\n1996—2001 йилларда мавжуд бўлган ушбу тузилма Афғонистон ҳудудининг 75 фоизини назорат қилган. Фақатгина шимолдаги 25 фоиз ҳудуд тожиклар етакчиси Аҳмад Шоҳ Масъуд, ўзбеклар етакчиси Абдурашид Дўстум, шунингдек, ҳазоралар ва «Толибон»га мухолиф пуштунлар томонидан назорат қилинган. «Толибон» ҳукумати фақатгина уч давлат – Саудия Арабистони, Бирлашган Араб Амирликлари ва Покистон томонидан тан олинган.\n2001 йилда 11 сентябрь воқеаларидан кейин АҚШ бошчилигидаги коалиция Афғонистонга бостириб кириб, терактларни уюштирган «Ал-Қоида» террорчилик ташкилоти билан ҳамкорлиги учун «Толибон» ҳукмронлигига ҳам чек қўйди. «Толибон» етакчилари қўшни Покистоннинг пуштунлар яшайдиган ҳудудларига қочиб ўтди ва ҳаракатни ўша ердан туриб бошқара бошлади.\n100 минглаб Ғарб қўшинлари Афғонистонда бўлишига қарамай «Толибон» аста-секинлик билан мамлакатнинг кўплаб ҳудудлари устидан назоратни қайтариб олди. Булар асосан қишлоқ ҳудудлари бўлиб, вилоят марказини биринчи марта 2015 йилда эгалланди – ўшанда ҳам, бир йил кейин ҳам Қундуз шаҳри АҚШ ҳаво қўшинлари ёрдамида қайтариб олинди.\nБир қараганда «Толибон» ўта тартибли бошқарув тузилмасига эга ва ўз назоратидаги ҳудудларда параллел ҳукумат, жумладан, суд вазифаларини ҳам бажаради. Бошқа тарафдан сўнгги йилларда кўплаб кичик гуруҳлар ҳам ўзларини «Толибон»нинг бир қисми деб эълон қилган, бироқ мувофиқлаштирилмаган ҳаракатлари марказлашган етакчилик мавжуд эмасдек тасаввур уйғотади.\n2013 йилда Қатарда ўзининг сиёсий бюросини очишини эълон қилгач «Толибон» халқаро музокараларда тўғридан-тўғри қатнашишига имконият пайдо бўлди. АҚШнинг ўзи «Толибон» билан 2018 йилда тўғридан-тўғри музокараларни бошлаган ва 2020 йил февралда келишувга эришган эди. Унга биноан АҚШ ўз қўшинларини Афғонистондан олиб чиқиб кетишга, «Толибон» эса коалиция қўшинларига ҳужум қилмай турмасликка, шунингдек, «Ал-Қоида» ва бошқа жангари ва террорчилик ташкилотлари билан ҳамкорлик қилмасликка рози бўлганди.\nАфғонистон ҳозир кимнинг назоратида?\nНАТОнинг охирги ҳисоб-китобларига кўра айни пайтда «Толибон»нинг 85 минг кишилик мунтазам армияси бор ва мамлакатнинг 20 дан 35 фоизгача ҳудудини назорат қилади. Афғонистонда жами 421 та туман бўлиб, 34 та вилоятдан 26 тасида «Толибон» ва Афғонистон ҳукумати ўртасида ҳудудни назорат қилиш учун кураш кечмоқда. «Толибон»нинг сиёсий бюроси баёнотига кўра ҳаракат мамлакат ҳудудининг 80 фоизини назорат қилаётганини даъво қилмоқда. Жумладан, кўплаб туманларнинг марказлари ҳукумат назоратида бўлса ҳам, атрофдаги ерлар «Толибон»га қараши айтилган.\nСиёсий вазият ҳам беқарор – президент Ғани атрофидаги 3-4 киши ва хотинидан бошқа ҳеч кимни эшитмаслиги, ҳаммага шубҳа билан қараши туфайли яхши мавқега эга эмаслиги айтилган. Ғани «Толибон»ни янги сайловларгача муваққат бирлашган ҳукумат таркибига кириб туришга ундамоқда, бироқ «Толибон»га бу қизиқ бўлмай қолган. Ҳукумат ҳозир ҳам, Ғарб қўшинлари чиқиб кетгач ҳам нима қилиш кераклиги бўйича режага ҳам, тасаввурга ҳам эга эмас.\n«Толибон»нинг охирги икки ойда эгаллаётган ҳудудларнинг аксарияти айнан ўртача ва катта шаҳарлар атрофидаги ерларга тўғри келади, шаҳарларнинг ўзини Ғарб қўшинлари чиқиб кетиши билан эгаллаши кутилмоқда. Шундай бўлса ҳам «Толибон» йирик шаҳарларни эгаллаш учун кутиб ўтирмаяпти – аввал ҳам бир неча марта «Толибон» қўлидан қайтариб олинган Қундуз ва мамлакатнинг йирик марказларидан бўлган Мозори Шариф каби вилоят марказларига киришга уриниш бўлган.\nАҚШ ташлаб кетмоқда\nҒарб махсус хизматлари коалиция қўшинлари Афғонистонни бутунлай тарк этгач Ашраф Ғани бошчилигидаги мамлакатнинг ҳозирги ҳукумати олти ой ичида қулашини ва Афғонистон бутунлай «Толибон» қўлига ўтишини тахмин қилмоқда. 24 июнь куни Вашингтонда Ашраф Ғани ҳамкасби Жо Байден билан учрашувидан олдин АҚШнинг 650 нафар ҳарбийси Афғонистонда қолиши маълум қилинди. Улар асосан Қобулдаги АҚШ элчихонаси ҳамда Ҳамид Карзай номидаги халқаро аэропорт ва ундаги ҳарбий объектларни қўриқлашга хизмат қилиши кутилмоқда. Аэропортни кенгроқ кўламда қўриқлаш ва назорат қилиш Туркияга таклиф қилиниши мумкин.\nҒани билан учрашув чоғида Байден мамлакат тақдири афғонларнинг ўз қўлларида эканлигини эслатиб, АҚШ қўшинларини олиб чиқиш тўхтатилмаслигини, кейинги ёрдам асосан молиявий кўринишда бўлишини тасдиқлади. «Бизнинг қолишимиз тинчлик ўрнатилишига ёрдам бермаяпти», — деган АҚШ раҳбари.\nОғир оқибатларга қарамай айтилган рамзий сана – 11 сентябргача қўшинларни чиқариш қарорини ўзгартирмаётгани туфайли АҚШ президенти Жо Байден ҳам танқидларга учрамоқда. Жумладан, Байден айнан рамзийликни ўйлаб Афғонистонни «қурбон» қилаётгани ҳам таъкидланган. Шунингдек, АҚШ Баграмдан чиқиб кетишни Афғонистон расмийлари ва ҳарбийлари билан мувофиқлаштирмаган, шунчаки чиқиб кетган.\nАфғонистонликлар коалиция қўшинлари бунчалик тез чиқиб кетаётганидан қаттиқ хавотирда – сўнгги кунларда паспорт идораларида навбатлар кескин кўпайган. Паспорти кучи энг пастки ўринларда бўлишига қарамай аҳоли «Толибон» қўли остида яшашдан кўра қандай қилиб бўлса ҳам мамлакатни тарк этиш йўлларини изламоқда.\nМарказий Осиё учун хавф борми?\nАфғонистон шимолидаги 8 вилоят (Бадахшон, Тохар, Қундуз, Балх, Жузжон, Форёб, Бадгис ва Ҳирот) Марказий Осиё давлатлари — Тожикистон, Ўзбекистон ва Туркманистон билан чегарадош. 1990 йиллардаги фуқаролар уруши даврида асосан айнан шу вилоятларда «Толибон»га қаршилик кўрсатган Шимолий Альянс етакчилари 2001 йилдан кейин Афғонистоннинг муваққат ва мунтазам ҳукуматлари асосини ташкил қилиб келади.\nУмуман, Афғонистон шимоли яқин йилларгача мамлакатнинг нисбатан тинчроқ ҳудуди ҳисобланар эди. Бироқ 2013 йилдан бошлаб «Толибон» ушбу ҳудудларни ҳам назоратга олишга урина бошлади. Жумладан, 2014 йилда «Толибон» жангчилари Мурғоб дарёсини кесиб ўтиб Туркманистонга киргач ва чегарачиларни ўлдиргач Ашхобод қўшнилари ва Россиядан ёрдам сўраган эди. Кейинчалик Абдурашид Дўстум қўшинларидан қочиб Туркманистонга кирмоқчи бўлган «Толибон» жангчилари қайтариб юборилган. 2019 йилда эса «Толибон»дан қочиб Туркманистонга ўтмоқчи бўлган 100 га яқин афғон ҳукумати ҳарбийлари қайтариб юборилгач «Толибон» томонидан ўлдирилган эди.\nТожикистон билан чегарадош Қундуз вилоятида эса «Толибон» 2015—2016 йилларда фаоллашиб, икки марта вилоят марказининг бир қисмини эгаллаган ва ҳар сафар АҚШ ҳаво кучлари ёрдамида чиқариб юборилган эди.\nИюнь ойидаги жадаллашув натижасида «Толибон» Афғонистон шимолидаги саккизта вилоятнинг барчасида қатор туманларни эгаллаган. Форёб вилоятида, Туркманистон чегарасидан 10 километр узоқликдаги Андхой шаҳри ва бир қатор туманлар, Жузжон вилоятида 6 та туман (иккитаси Туркманистон билан чегарадош) «Толибон» назоратига ўтган. Қундуз вилоятининг Тожикистон билан чегарадош учала тумани ҳам, жумладан, Шер Хон Бандар чегара пункти билан бирга, Тохар вилоятидаги 12 та туманнинг 8 таси «Толибон»га ўтган.\nЎзбекистон билан чегарадош ягона вилоят – Балхнинг Шўртепа туманидан Ўзбекистон ҳудудига дастлаб 53 нафар, кейин 47 нафар афғон ҳарбийлари қочиб ўтгани ва қайтариб юборилгани маълум қилинган эди. Тожикистон эса Шер Хон Бандар чегара пунктидан қочиб ўтган афғон ҳарбийлари қолишига рухсат берган; Тоғли Бадахшон вилояти раҳбари Ёдгор Файзов 5000 дан 10 минггача қочқинларни қабул қилишга тайёрлигини, бироқ уларнинг сони 30 минггача чиқиши мумкинлигидан хавотирдалигини айтган.\n«Толибон» юзлаб туманларни бунчалик тез ва осон назоратга олаётганининг асосий сабабларидан бири сифатида аксарият ҳолларда бу жангсиз амалга ошаётгани айтилмоқда. «Толибон» жангчилари кирган ҳудуддаги ҳукумат ходимлари ва ҳарбийлари кўпинча шунчаки ўша ҳудудни ташлаб кетмоқда, баъзида ҳатто қуролларини ҳам қолдириб кетмоқда.\nҲукумат бу ҳолатни расман тактик чекиниш деб атаб, асосий мақсад тинч аҳолига зарарни минималлаштириш эканлиги билан изоҳлаган ва «Толибон» билан аҳоли йўқ жойда урушишини маълум қилган. Бир қатор туманлар ҳақиқатан ҳам 1-2 кун ичида ҳукумат назоратига қайтарилаётгани бу баёнотни қисман тасдиқлаши мумкин, бироқ аксарият эгалланган туманлар барибир «Толибон» назоратида қолмоқда.\nХулоса: тарих такрорланмоқда ва янгиланмоқда\n20 йил давом этган ва 3 триллион долларга яқин маблағ сарфланган АҚШ бошчилигидаги коалициянинг Афғонистондаги уруши рамзий сана – 11 сентябрда тугатилиши режалаштирилмоқда. Бироқ тақдир вазиятни ўша 20 йил олдингидек ва ҳаттоки ундан ҳам жиддий қилиб қўймоқда. Зеро ҳозирда «Толибон» аввал умуман оёғи етмаган шимолий ҳудудларга ҳам етиб келган.Шундай бўлса ҳам, Толибоннинг мақсади фақатгина Афғонистонда тўлиқ назорат ўрнатиш бўлиб, Марказий Осиёдаги қўшниларининг ҳудудига киришдан манфаатдор эмаслиги экспертлар томонидан таъкидланмоқда. Марказий Осиё учун асосий таъсир ўн минглаб афғон муҳожирлари ва иқтисодий алоқалардаги ўзгаришлар билан чекланиши мумкин.\nАҚШнинг чиқиб кетиши 32 йил олдинги Собиқ Иттифоқнинг чиқишидан кейин бўлгани каби унинг ёрдамида ўрнатилган ҳукумат тузилмаси қулашига олиб келиши мумкин. 1990 йиллардагидан фарқли равишда афғон халқи энди «Толибон»да дала қўмондонларининг зулмидан нажотни кўрмайди ва яхши кутиб олмайди. Ҳукумат ва армиянинг иложсизлигини кўрган аҳоли яна дала қўмондонлари атрофида бирлашиб, ўзларини ҳимоя қилишни бошламоқда. Айниқса шимолда тожиклар, ўзбеклар ва ҳазоралар бу борада фаоллик кўрсатишга киришган. Аҳолининг ҳарбийлашган бригадалар тузиши шундоқ ҳам заиф афғон армиясини яна ҳам мавқейи тушишига олиб келиши тайин.\nАфсуски, кўпчилик экспертлар коалиция қўшинлари чиқиб кетгач Афғонистонда яна фуқаролик уруши муқаррарлигини тахмин қилмоқда. Бу ўз навбатида турли гуруҳларнинг ортида турувчи давлатларнинг прокси урушига ҳам айланади. Биринчи ўринда Афғонистон учун энг муҳим давлат – Покистон пуштунлари «Толибон»ни қўллаб-қувватлашига жавобан Ҳиндистон шимолдаги этник озчиликлар ва пуштунлар ортида фаоллашади. Марказий Осиё давлатлари ва Эрон сингари. Ҳаммаси худди 1990 йиллардагига ўхшайди – тарих такрорланмоқда. Фақат бу сафар «Толибон» ҳам ҳамма билан гаплашишни ўрганиб олган.\n08:09, 18.10.2021 90754\n19:38, 26.09.2021 82002\n12:13, 03.10.2021 68262\n11:37 Бугун 399\n11:24 Бугун 1425\n11:20 Бугун 614\n13:54, 21.10.2021 110890\n18:13, 21.10.2021 69761\n22:36, 20.10.2021 66756\n18:33, 21.10.2021 66810


«Ҳозир қарз олмасак, қачон оламиз?» – Беҳзод Ҳошимов иқтисодиётни қутқариш ҳақида\nИқтисодчи Беҳзод Ҳошимов фавқулодда ҳолатда қилинадиган биринчи иш– қарз олиш бўлиши, Ўзбекистон ҳам ҳозирда қарз олиб, иқтисодиётни қутқариш кераклигини таъкидлади.\n— Даромад камайса, яъни солиқлар камайса, ўз навбатида харажатлар ошса, бу давлат инқирозига олиб келмайдими?\n— Бу борада яхши янгиликлар ҳам бор. Ўзбекистоннинг давлат қарзи тахминан 19 миллиард доллар. ЯИМ 55 миллиард доллар атрофида бўлса керак. Қарзнинг ЯИМга нисбати тахминан 33 фоиз. Бу жуда ҳам барқарор рақамлар. Кўп мамлакатларда давлатнинг қарзи ЯИМдан ҳам кўпроқ. Бизнинг қарз олиш имкониятларимиз кўп. Буфер бор.\nАслида мен ҳукумат қарз олишининг тарафдори бўлмаганман. Қарз олишнинг ўзига яраша чекловлари, камчиликлари борлиги ҳақида кўп деб ёзганман. Лекин ҳозирги вазият одатий шароит эмас, форс-мажор. Фавқулодда ҳолатда қилинадиган ишлардан бири – қарз олиш. Ҳозир қарз олмасак, қачон оламиз? Ҳозир қарз олиб, иқтисодиётни қутқаришимиз керак. Иқтисодиётда бир қизиқ нарса бор: ўсиш суръатидан кўра, инқирозда чўкмаслик муҳимроқ.\nИқтисодий инқироздан 3-4 йилда чиқиб кетолмасак, бунинг иқтисодий асоратлари ёмонроқ бўлади. Қарзга бўлса ҳам масалани ҳал қилиб, иқтисодиётни юргизиб олиб, кейин тушумни кўпайтириш ва қарзни қандай тўлаш ҳақида ўйласак тўғри бўлади.\n«Ҳокимлар, вазирлар, бош вазир ўринбосарлари вертикали ишламаяпти» – президент\n«Инфляция секинлашади, ЯИМ ўсади» — ОТБ Ўзбекистон иқтисодиёти бўйича прогнозларини эълон қилди


Сервер Жепаров: ЖЧ саралашини қандай бошласак, шундай давом эттирамиз » Ўзбекистон янгиликлари – Zamin.uz\nЎзбекистон миллий терма жамоаси ярим ҳимоячиси Сервер Жепаров ЖЧ-2018 саралаши сўнгги босқичида Сурияга қарши кечадиган ўйин ҳақида фикр билдирди.\n- Эртага бизни жуда масъулиятли ўйин кутиб турибди. Саралашни қандай бошласак, шундай давом эттирамиз. Шу сабабли эртага имкон қадар яхши натижага эришиш учун бор кучимиз билан ҳаракат қиламиз. Биз ғалаба учун майдонга тушамиз.\nСурия терма жамоасининг ҳужум чизиғи анча кучли. Улар ҳужумни жуда тез ривожлантирадилар. Биз йиғин бошланганидан буён, мана 4-5 кундирки уларни ўрганмоқдамиз. Бу жамоа биздан ҳеч қанақасига кучли эмас ва уни мағлубиятга учрата оламиз, - дейди Сервер Жепаров.\n22:16 Сервер Жепаров, Кахи Махарадзе ва Шерзод Файзиевлар «Локомотив» билан шартнома имзолади\n12:37 Миржалол Қосимов: Эртанги ўйинга қўшимча режамиз ҳам бор


Оддий ва мазали ичимлик бўғинларингизга янги ҳаёт бағишлайди » Ўзбекистон янгиликлари – Zamin.uz\n26 март 2017, 14:50\nИнсон яшар экан, ёши ўтган сайин саломатлигида турли муаммоларга дуч келади. Шулардан бири бўғинлардаги оғриқлардир. Албатта, инсон кексайиши баробарида тизза бўғинларидаги пайлар ва тўқималар эгилучанлиги ҳамда ҳаракатчанлигини йўқотади. Бунинг оқибатида юрганда оғриқ пайдо бўлади.\nБунинг учун сизга сулидан тайёрланган коктейлни тавсия қиламиз. «Так Просто!»га таяниб «Кун.уз»нинг ёзишича, бу ичимлик тиззасидан азият чекаётганлар учун жуда фойдалидир. У тиззаларда юмшатувчи суюқлик ишлаб чиқарилишини кучайтиради, эгилувчанликни яхшилайди, бу ўз навбатида ҳаракат ва фаолликка ижобий таъсир кўрсатади. Бундан ташқари, коктейл жуда тўйимли бўлиб, ажойиб таъмга эга. Шунга кўра, нонушта ёки кечки овқат ўрнига ҳам ўтади.\nЯнгиликлар » Ҳаёт тарзи » Оддий ва мазали ичимлик бўғинларингизга янги ҳаёт бағишлайди


ОАВ Роналду жамоасини ўзгартириш ҳаракатида юрганидан хабар топди\n23:15 / 06.07.2017\nМадриднинг «Реал» клуби ҳужумчиси Криштиану Роналду ўзининг Ибицадаги таътили вақтида «ПСЖ» клуби президенти Носир ал-Халайфий билан сирли равишда кўришган ва ўзининг жамоага ўтиши масаласини муҳокама қилган. Бу ҳақда Испаниянинг Okdiario нашри хабар тарқатди.\nМанбага кўра, ал-Халайфий 32 ёшли футболчининг агенти Жорже Мендеш ва «Реал» президенти Флорентино Перес билан яхши алоқада бўлиб келади. «ПСЖ» президенти Ибицадаги яхтасида Роналду билан кўришган ва унинг бўлажак трансфери масаласини муҳокама қилиб олган.\nЭслатиб ўтамиз, олдинроқ Криштиану Роналду солиқларни бўйин товлашда айбланиб, қамоқ хавфи остида қолаётганди. Футболчи қамоқдан қутулиб қолиш мақсадида белгиланган 14,8 млн еврони тўлашга тайёрлигини билдирган. Шунингдек футболчи бу вазиятда клуб уни қўллаб-қувватламаётганидан норози бўлиб жамоани тарк этмоқчи эканини маълум қилганди.\nКриштиану Роналду Реал Мадрид ПСЖ


ВАТАНПАРВАР - Ташкилот тарихи\nЎзбекистон мудофаасига кўмаклашувчи “Ватанпарвар” ташкилотининг тарихи XX асрнинг 20-йилларидан бошланади. Мудофаага кўмаклашувчи ташкилот 1927 йилда АВИАХИМ бирлашмасининг негизида ташкил этилиб, Ўзбекистон ОСОАВИАХИМи (мудофаага, авиасозлик ва кимёсозлик қурилишига кўмаклашувчи жамият) деб атала бошланди.\n1948 йилда Ўзбекистон ОСОАВИАХИМи таркибидан 3 та мустақил жамият ажралиб чиқди.\nҚуролли Кучларга кўмаклашувчи кўнгилли жамият-Ўзбекистон ДОСАРМи;\nАвиацияга кўмаклашувчи кўнгилли жамият-Ўзбекистон ДОСАВи;\nФлотга кўмаклашувчи кўнгилли жамият-Ўзбекистон ДОСФлотидир.\n1951 йилда мазкур ташкилотларнинг фаолиятини мувофиқлаштириш ҳамда ҳарбий оммавий ишни такомиллаштириш мақсадида армия, авиация ва флотга кўмаклашувчи кўнгилли жамият - Ўзбекистон ДОСААФи тузилди.\nЎзбекистон Республикаси Президенти И.Каримов ташаббуси билан 1991 йил 23 ноябрда Армия, авиация ва флотга кўмаклашувчи кўнгилли жамият ДОСААФнинг VIII Қурултойи ўтказилди. Қурултойда Ўзбекистон Республикаси ДОСААФи негизида мудофаага кўмаклашувчи “Ватанпарвар” ташкилотини ташкил этиш тўғрисида қарор қилинди ва ташкилотнинг Низоми тасдиқланди. Шундан сўнг ташкилот Низоми Ўзбекистон Республикасининг “Жамоат бирлашмалари тўғрисида” ги Қонунига асосан Адлия вазирлигида рўйхатга олинди. Ушбу Қурултойнинг ўтказилиши республикамизда собиқ ДОСААФ тизимини тугатиб, мустақил Ўзбекистоннинг мудофаага кўмаклашувчи ташкилотига асос солди.\nЎзбекистон мудофаасига кўмаклашувчи “Ватанпарвар” ташкилотининг Низомига 1996 йил 20 декабрда қўшимча ва ўзгартиришлар киритилган.\n2001 йил 23 ноябрда бўлиб ўтган Ўзбекистон мудофаасига кўмаклашувчи “Ватанпарвар” ташкилотининг навбатдаги Қурултойида ташкилотнинг янги таҳрирдаги Низоми қабул қилинган.\nЎзбекистон мудофаасига кўмаклашувчи “Ватанпарвар” ташкилотининг 2012 йил 23 ноябрда бўлиб ўтган навбатдан ташқари Қурултойида Ўзбекистон мудофаасига кўмаклашувчи “Ватанпарвар” ташкилотининг Устави қабул қилиниб, Ўзбекистон Республикаси Адлия вазирлиги томонидан 2013 йил 21 майда қайта рўйхатга олинган.\nТашкилот Уставига асосан, 2013 йил 12 июлда Ўзбекистон мудофаасига кўмаклашувчи “Ватанпарвар” ташкилотининг Конференцияси ўтказилди. Мазкур Конференцияда Ўзбекистон мудофаасига кўмаклашувчи “Ватанпарвар” ташкилоти Марказий кенгаши раҳбарияти ва аъзолари таркибига ўзгартиришлар киритилди ҳамда “Ватанпарвар” ташкилоти фаолиятини янада такомиллаштириш бўйича устувор вазифалар белгиланди.


Би-би-си фильми: 'Андижон қирғини: ҳақиқатнинг акси'. 3- қисм - BBC O'zbek\nБи-би-си фильми: 'Андижон қирғини: ҳақиқатнинг акси'. 3- қисм\nБи-би-сининг Тошкентдаги собиқ мухбири Моника Уитлок 2010 йилда Андижон қирғини далиллари ва шоҳидлар билан суҳбатлар асносида "Through The Looking Glass: Andijan Massacre" - "Андижон қирғини: ҳақиқатнинг акси" ҳужжатли фильмини суратга олган.\nФильм Моника Уитлокнинг Ўзбекистонда ҳамда Оврўпода ўтказган тадқиқотлари натижасидир.\nУнда Ўзбекистон ҳукумати Андижонда 2005 йил майида рўй берган қонли ҳодисаларда айблаган, "Акромийлар" ноқонуний диний оқими деб тақдим этган инсонларнинг Андижон қирғинигача, 2005 йил қонли ҳодисалари пайтидаги ва ундан кейинги ҳаёти ҳақида ҳикоя қилинади.\nФильмда Моника Уитлок Ўзбекистонда мухбир сифатида фаолият юритган йилларида тасвирга олинган кадрлар, Швецияда туширилган тасвирлардан фойдаланилган.\nФильмда Ўзбекистон ҳукумати террорчилар деб тақдим этаётган, таъқиб этиб, панжара ортига ташлашда давом этаётган одамлар аслида ҳам террорчими, деган саволга жавоб изланади.\n"Андижон нафақат Ўзбекистон, балки дунё ҳақидаги ҳақиқат: норозилар, ҳукуматлар, четда турганлар, янгилик яратадиганлар, оддий инсонлар... Андижон бугунги дунёга бир ойнадир", дейди ҳужжатли фильм муаллифи.\nҲужжатли фильмнинг 3-қисми.\nВидео Би-би-си фильми: 'Андижон қирғини: ҳақиқатнинг акси'. 2- қисм\nБи-би-си фильми: 'Андижон қирғини: ҳақиқатнинг акси'. 2- қисм\nВидео Би-би-си фильми: 'Андижон қирғини: ҳақиқатнинг акси'. 1- қисм\nБи-би-си фильми: 'Андижон қирғини: ҳақиқатнинг акси'. 1- қисм\nВидео 'Аёллар отманглар, отманглар, деб ёлворишарди'\n'Аёллар отманглар, отманглар, деб ёлворишарди'


Кортеж келяпти, ичида президент йўқ! « Ўзбекистон Халқ Ҳаракати\nКортеж келяпти, ичида президент йўқ!\n16 May 2016 - 7:00\nБиринчи далил. 16 февралдан олдинги дамларни тасаввур этайлик. Ичкарида иқтисодий аҳвол ҳам, ижтимоий вазият ҳам яхши эмас ‒ ваъдаларга қарамай аҳолининг турмуш тарзи тобора ёмонлашиб бормоқда; республикада диний вазият оғир, айниқса 1997 йилги Наманган воқеаларидан кейин давлат диндор аҳолисидан хафсаласи тўла пир бўлган, таъқиб-тазйиқни кучайтирган; натижада ичкарида халқда турли норозиликлар уйғона бошлаган, ташқарида мухолифат ва чет давлатлар кўзида президент демократия душмани сифатида тобора обрўйи тушиб бораётган ҳолат; булар устига, президентлигининг иккинчи муддати ҳам тугаб қолган…\nБундай вазиятда иссиқ ўрнини сақлаб қолиш учун президент ҳамма нарсага – “давлат манфаати” деб ҳатто халқининг бир қисмини қурбон этишга ҳам тайёр эди. Мамлакатида террор хавфи борлигини оламга кўрсатиш учун жуда қалтис ўйинга кирди. Шундай қилса, ичкарида халқ бир муддат алданиб туради, ташқарида эса халқаро ҳамжамият кўзи бўялади. Баҳонада президент теварагини сиёсий рақиблардан тозалаб олади.\nБулар устига, Республика президенти БМТ минбаридан хитоб қилиб, Афғонистон мисолида дунё жамоатчилигини халқаро террор хавфидан огоҳ этганига ҳали ҳеч қанча бўлмаган. “Мана ‒ исботи! Ҳатто Ўзбекистонгача кириб келди улар!” дея олади энди.\nИккинчи далил. Ислом динига эътиқод кучайиб, Ўзбекистонда одамлар дин таъсирига буткул тушиб қолиши хавфи туғилди. Бу дегани, сал бўш қўйилса, деярли тўла хусусийлаштириб олинган ҳокимият қўлдан кетди деганидир. Ислом дини юксалиб турган бир паллада унга қарши очиқ курашиб бўлмайди, фақат зимдан курашиш мумкин, бунинг учун эса жамиятда динни ёмонотлиқ қиладиган, ҳеч бўлмаса одамларда шубҳа-иккиланиш туғдирадиган нимадир шов-шувли бир иш қилиниши керак эди.\nУчинчи далил. 16 феврал воқеалари манзарасини хаёлда бир тикланг: Президент йиллик ҳисоботни ўқиб эшиттириш учун Вазирлар Маҳкамаси биносига келиши белгиланган… Бир жойга Президент борадиган бўлса, Ўзбекистонда хавфсизлик чоралари қандай кўрилишини ҳамма билади ‒ у келадиган йўлдан ташқари йиғилиш ўтадиган жойга яқин ҳамма йўллар олдиндан тақа-тақ беркилади; айланасига қават-қават текширув нуқталари қўйиб ташланади; теваракдаги биноларнинг томигача мерган (снайпер)лар жойлаштирилади. Президент бор жой устидан қуш ҳам учиб ўтолмаслигини бутун дунё билади!\nҲолбуки, рақами ва ҳужжати тайинсиз, “портлатиш учун атай кечагина бозордан сотиб олинган” (ҳукуматнинг расмий тушунтириши. ‒ Н.М.Р.) иккита эски шалоқ мошина… қаттиқ ҳимоя остига олинган бош майдонга… Президент келишидан бор-йўғи ўн дақиқача олдин… бемалол кириб келяпти ва бино тагигача боряпти.\nТўртинчи далил. Кортеж келяпти, ичида президент йўқ! У бошқа мошинада кеяпти!\nБешинчи далил. Ижрочи мошинадан тушиб, берироққача чопқилаб келиб, “Оллоҳу акбар!!!” дея ҳайқириб (воқеадан салгина кейин Президент ўша майдоннинг ўзида телевизор учун берган суҳбатида шундай деди! ‒ Н.М.Р.) мошинани портлатгач, катта майдон бўйлаб яна ўша ҳайқириқ билан тумтарақай қочиб (бемалол!) боряпти, яқин орада унинг йўлини тўсиб чиқадиган ва ушлайдиган биронта хавфсизлик хизмати ходими йўқ (бўлиши мумкин бўлмаган ҳол. ‒ Н.М.Р.)!\nПрезидентнинг кунда ўтиб юрадиган йўлида салгина шубҳали ҳаракатни ҳам кўздан қочирмайдиган, лозим топилса, у шубҳали “обйект”ни битта ўқ билан ер тишлатишга тайёр турадиган мерганлар Президент икки соатдан ортиқ вақт қолиши мўлжалланган бино атрофига битта ҳам қўйилмаганмиди ё?! Қўйилган бўлса, улар қаерда эди?!\n“Сўнгра террорчилар майдон бўйлаб тартибсиз қочиб бориб, Анҳор яқинидаги Ўрда йўлига чиқиб, йўловчи мошина тўхтатиб, Қорақамиш томонга қараб қочишди” (ҳукуматнинг расмий тушунтириши. ‒ Н.М.Р.) деган эртак-изоҳга ишониб бўлмайди.\nВазирлар Маҳкамаси биноси тагидан Ўрда йўлигача орадаги масофа тўрт юз-беш юз метрча чиқади ва шу узоқ масофа ҳар қандай чалғитувчи ҳаракатлар билан қочилганида ҳам анча-мунча вақтда босиб ўтилади ‒ шунча вақт ичида ҳатто энг нўноқ тансоқчи уларни ё тириклай тута олган бўларди, ё битта эмас, мингта ўқ билан ер тишлатган бўларди (“Оллоҳу акбар!” деб қочганини эшитибди-ку, демак, уларга яқин ерларда туришган азаматлар!).\nҲолбуки, униси ҳам, буниси ҳам юз бермади, олдиндан тузилган режада белгиланганидек учинчи ҳол юз берди – “террорчилар” эсон-омон қочиб қутулишди. Яъни, давлат портлатувчиларга: “Сизлар қойиллатиб портлатиб беринглар, мен сизларнинг жонларингни сақлашга ваъда қиламан!” деган қасамини тутди, уларга тегмади.\nОлтинчи далил. Ўзбекистонда ОАВ эркинлиги қандай аҳволда эканини ҳаммамиз биламиз. Айниқса, телевидение. У ҳар қандай сиёсий мавзуни фақат юқорининг топшириғи билан ёритади, ходимлар ташаббус қилган тақдирда минг чиғириқдан ўтказиб, кўринмас кимсалардан розиликларни олиб, шундан кейингина қўл уради.\nАммо бу ерда ажойиб ҳодиса: ҳисобот йиғилишини ёритишга келган давлат телевидениеси Вазирлар Маҳкамаси биноси тагида портлаш юз берган заҳоти камераларини ишга тушириб юборади! Мухбир бола бирдан (худди олдиндан тайёргарлик кўриб келгандай!) воқеаларга келажакда берилиши лозим бўлган изоҳлар руҳида сайрай бошлайди! Қачондан бери бунақа ҳозиржавоблик?!\nСўнгра бу “жасоратли мухбир” қисқа муддат ичида телемансабдорлардан бирига айланди!\nЕттинчи далил. Тасаввур қилинг: пойтахтнинг бош майдонида ва яна тўрт-беш ерида сира кутилмаган портлашлар юз берди… бунақа иш илгари ҳеч кўрилмаган… халқ ҳайрон… нималар бўлаётганини бирданига англаб етиш қийин…\nАммо бўмбалар портлаганда кўтарилган чанг ҳали босилиб улгурмасидан майдонга президент, МХХ бошлиғи, ИИВ бошлиғи бемалол кириб келишди ва… бу жирканч ишни қилганлар аниқдай уларга ишора этилди ва ҳатто номлари ва гуруҳлари айтила бошланди! Портлаган жойда туриб “жасоратли” телемухбирга берган суҳбатида “жасоратли” президент жиноятчилар жиноятларини “Оллоҳу акбар!” деб қичқириб амалга оширганини эълон қилди! Ким портлатганини биламиз, буни диний экстремистлар қилди ва уларни тезда ушлаймиз, деди! Ва бўлғуси тергов-суриштирув йўналишини режада белгиланган томонга буриб юборди – айбдорларни диндорлар орасидан ахтариш лозим, тамом-вассалом!\nАгар бу иш атай уюштирилмаган бўлганида, ҳеч йўқ, “Жиноятчилар ким бўлишидан қатъи назар, биз уларни албатта топамиз!” деган маънода умумий оҳангда гапирилиши, ҳар хил тахминлар камида бир-икки кундан кейин чиқиши лозим эди. Ўшанда ҳам айрим ашёвий далиллар топилса!\n“Ижрочилар”нинг тирақайлаб қочаётиб тинмай “Оллоҳу акбар!” деб ҳайқиришининг ўзи атайинликни, уюштирилганликни билдиради.\nСаккизинчи далил. Портлаш жойлари – жиноят жуғрофияси ҳеч бир мантиққа тўғри келмайдиган даражада бир-бирига боғланмайди:\n1. Агар бу ишни президентга суиқасд деб баҳоланса, суиқасдчилар бутун кучларини бир ерга тўплаб, асосий диққат-эътиборни президент келадиган Вазирлар Маҳкамаси биносига қаратсалар (эски шалоқ аравани бемалол майдонга олиб кириш йўлини билишар экан-ку!); шов-шув учун эмас, аниқ бир натижага эришмоқчи бўлганида, ҳамма бомбани бир ерга тўпласалар, мантиқан тўғри бўлмасмиди?!\n2. Агар у “ёвуз ниятли қора кучлар” мамлакатдаги барқарорликни бузиш билан:\nа) ўзларининг кучларини кўрсатиб қўйиш;\nб) мамлакатда ғулғула уйғотиш ва давлатбошини довдиратиб саросимага солиш;\nв) давлатбошини ўзлари билан ҳисоблашишга мажбурлаш;\nг) диндор бўлсалар, динга қилинаётган зуғум учун, демократ бўлсалар, демократларга кўрсатилаётган тазйиқ учун ўч олиш… каби мақсадларда бу ишни қилди, дейилса, унда президент келадиган жой бўлгани эътиборидан энг кучли ҳимоя кўрилган ва қўлга тушиб қолиш эҳтимоли кучли бўлган бош майдонсиз ҳам бу ниятларини амалга оширишлари, янаям жиддийроқ тайёргарлик кўриб, янаям жиддийроқ хавф туғдиришлари ва ҳатто бирон натижага эришишлари мумкин эди.\n3. Уларнинг мақсадида биринчи ният ҳам, иккинчи ният ҳам бор эди, дейиладиган бўлса, бунда ҳам ижро жойлари ва усули мантиққа тўғри келмайди.\nХуллас, бу воқеа содда одамларни Ўзбекистонда “қора кучлар” борлигига ишонтириш ва давлатнинг бундан кейин у “қора кучлар”га қарши қўллайдиган ҳар қандай жазо усулига олдиндан рози қилиш учун ўйналган шов-шувли томоша (спектакл)дан бошқа нарса эмас.\nТўққизинчи далил. Президент “тезкор” телевидениенинг “жасоратли” мухбирига суҳбат бераркан, орқада – йигирма қаватли бино тагида охирги портлаш юз берди. Елкаси оша бир қараб қўйдию гапида давом этаверди. Майли, президентни қўрқмади дейлик, лекин бу портлаш президент теварагини қуршаб олган хавфсизлик хизматчиларини қаттиқ саросимага солиши, эҳтиёт чораси учун чопа-чоп бошланиши лозим эди. У ерда нима бўлди? Ҳамма хотиржам эди. Худди бу портлашни олдиндан ҳаммалари биладигандай, “Мана, эсон-омон охиргисини ҳам портлатиб олдик”, дегандай енгил тортиш сезилди бу ҳолатдан.\nБир пайтлар ўзбек – турк можароси чоғи Бўкадаги тўс-тўполон ичига президент отда кириб борганида туғилган “Қўрқмадилар!”; “Ўзларини йўқотиб қўймадилар!” каби афсона ва шов-шувлар яна керак бўлгандир балки?\n“Портлаб турган майдон ўртасига қўрқмасдан кириб келдилар!” Унда, майли, президент ўзини йўқотмасдан телевидениега суҳбатини бераверсин. Биз ҳам бомба пақиллаган заҳоти президент орқа-олдига қарамай қочиб кетсин деяётганимиз йўқ. Биз айтаётганимиз – ҳеч бўлмаганда теварагидаги масъулларда қандайдир саросима қўпиши, қўшимча хавфсизлик чораларини кўришга қанақадир ҳаракат сезилиши керак эди. Бунинг ўрнига биз “ҳамма нарса режа асосида кетаётган”ини билган одамлар ҳолатини кўрдик: хотиржамлик!\nЎнинчи далил. Портлатган шахслар ва орқасида турганлар ҳақида хилма-хил тахминлар айтила бошланди, аммо аниқ қайси бири экани айтилмади. Ички ва ташқи жабҳада ҳаммасига қарши бирдан кураш бошланди.\nҲеч бир айбнома охирги вариантда тасдиғини топмади – то шу кунгача ҳуқуқий асосланган, исботланган бир гап айтилмади, аниқ бир якуний хулоса йўқ! Айб ҳеч бир шахс ёки ҳеч бир ташкилотнинг бўйнига қўя олинмади.\nЗотан, қандай қўярди, бош айбли давлатнинг ўзи-ку! Баҳонада, президент сиёсатига қўшилмайдиган, очиқ ё яширин мухолиф бўлган тоифалардан гумон остига тушмагани қолмади. Иш ўзи шубҳали, қамалганлар ҳам шубҳа билан айбланиб қамалди, аммо қийин-қистоқлар, азоблар чинакам эди, кўплар бу иш бўйича ҳали ҳам қамоқларда чинакамига қон қусиб ётибди.


Беш ака-ука полициячиларга ҳужум қилганликда айбланмоқда\n04 декабр 2020, Тошкент вақти: 11:04\nНовгород вилояти бўйича Россия Тергов қўмитаси томонидан беш нафар ўзбекистонлик ака-укага нисбатан жиноий иш очилди.\nБу маълумотни Озодликка тасдиқлаган Новгород вилояти бўйича Тергов бошқармаси раҳбари муовини, адлия полковниги Людмила Сергеевага кўра, ака-укаларга нисбатан Россия Федерацияси Жиноят Кодексининг 318-моддаси 2-қисми, яъни ҳокимият вакилининг соғлиги ва ҳаётига хавфли бўлган зўравонлик қўллаганликда айбланмоқда.\n- Уларнинг бешаласи ҳам Ўзбекистон фуқароси, ҳаммаси туғишган ака-укалар экан. Жиноий иш қўзғатилди, тергов олиб борилмоқда. Билишимча, кеча уларни ҳибс этилиши тўғрисида суд қарори чиқарилди. Тергов якунланмагунига қадар уларнинг шахсига оид бошқа тафсилотларни билдиришга ҳаққим йўқ, деди Озодликка Людмила Сергеева.\nСергееванинг сўзларига кўра, 26, 24, 22, 21 ва 19 ёшдаги айбланувчи ака-укалар ҳозирча тергов изоляторида қолмоқда. Озодликнинг расмий сўровномасига келган хабарномада, Новгород вилояти Тергов қўмитаси муштлашув жойида бўлган отишма юзасидан махсус текширув ҳам олиб борилаётгани билдирилган.\nНовгород вилояти бўйича Ички ишлар бошқармасида Озодликка қисман бўлсада, воқеа тафсилотларини сўзлаб беришди.\nБошқарманинг матбуот хизмати раҳбари полковник Владимир Матюшкин полициячиларга қилинган ҳужум ҳақида оммавий ахборот воситаларида берилаётган маълумотлар бироз изоҳ талаб қилишини гапиради:\n- “Полициячилар калтакланди” дея айрим оммавий ахборот воситаларида берилаётган жумлага эътирозим бор. Бу “калтаклаш” дейилмайди. Бу шунчаки “полиция ходимига қилинган ҳужум”, дейилади. Ахир улар ёш бола эмаску, калтакланиши учун. Улар қонун асосида бажараётган хизматлари давомида ҳозирча тушунарли бўлмаган сабабларга кўра ўзбекистонликлар қаршилигига учраган, дейди полковник Матюшкин.\nПолиция расмийсининг маълум қилишича, 9 декабр куни соат тунги 23:05 ларда Новгороднинг Мерецкова кўчасида пост-патрул хизматининг икки ходими кўринишидан осиёлик бўлган икки шахсни ҳужжат текшириш мақсадида тўхтатган. Бу йигитлар қочишга уринган, бироқ улар ортидан етиб борган полициячилар бу йигитларни шу кўчанинг 5-уйи ёнида тўхтатган ва София майдонидаги полиция бўлинмасига олиб боришга уринган:\n- Бироқ шу уйнинг подъездларидан биридан уч нафар одам чиқиб, полициячиларга ташланган. Муштлашув давомида полициячилар танасининг турли қисмига жароҳатлар етказилди, дейди полиция вакили Владимир Матюшкин.\nШунингдек, полиция ходимлари кейинчалик ўзбекистонлик ака-укалар экани аниқланган бу шахслар уларнинг табел тўппончасини олишга ҳаракат қилганини ўз аризаларида кўрсатган. Полиция ходими пистолетдан ҳавога қарата ўт очганидан кейин ҳужум қилганлар жиноят жойидан қочиб “подъездда ғойиб бўлган”ини билдирган.\nМуштлашув жойига етиб келган полиция қўшимча наряди ва тергов-оператив гуруҳ томонидан ҳужум қилганлар шахси аниқланган. Расмий хабарга кўра, бу шахслар яшаётган квартира қуршаб олинган ва улар эрталаб ишга кетаётганида ҳибс этилган.\nАниқланишича, мия чайқалиши ва бошқа тана жароҳатларини олган полиция ходимлари Новгород вилоят клиник шифохонасига олиб кетилган.\n12 декабр куни маҳаллий суд ўзбекистонлик ака-укаларни тергов якунлангунига қадар ҳибсда сақлаш тўғрисида қарор чиқарди.\nПолициядан олинган хабарга кўра, Россия Федерацияси Жиноят Кодексининг 318- моддаси 2-қисми асосида Ўзбекистон фуқаролари 10 йилгача бўлган муддатга қамоқ жазосига маҳкум этилиши мумкин.\nОзодлик ҳодиса гувоҳлари ёки Буюк Новгороддаги бу ҳодиса тўғрисида бирор маълумотга эга бўлганлардан сайтимизда кўрсатилган телефон рақамларига қўнғироқ қилиш ёки электрон мактуб орқали тафсилотларни билдиришларини сўрайди.


«Марказий Осиё мустақиллик йилларида бундан ҳам кўпроқ ривожланиши мумкин эди» – Шавкат МирзиёевHaqida.net\nHome Dunyo «Марказий Осиё мустақиллик йилларида бундан ҳам кўпроқ ривожланиши мумкин эди» – Шавкат Мирзиёев\n«Марказий Осиё мустақиллик йилларида бундан ҳам кўпроқ ривожланиши мумкин эди» – Шавкат Мирзиёев\n10 ноябрь куни Самарқанд шаҳрида БМТ шафелигида «Марказий Осиё: бир ўтмиш ва бир келажак, барқарор ривожланиш ва ўзаро фаровонлик учун ҳамкорлик» номли халқаро конференцияси ўз ишини бошлади. Тадбирни Ташқи ишлар вазири Абдулазиз Комилов кириш ва табрик сўзи билан бошлаб берди.\nФорум Ўзбекистон Республикаси Президенти Шавкат Мирзиёев томонидан БМТ Бош Ассамблеяси 72-сессияси минбаридан билдирилган ҳамда Марказий Осиёда хавфсизликни таъминлаш, ижтимоий-иқтисодий ривожланиш ва минтақавий ҳамкорликни мустаҳкамлашга йўналтирилган ташаббусларнинг амалий ифодаси сифатида, унда 100дан ортиқ хорижий экспертлар, нуфузли ташкилот раҳбарлари иштирок этмоқда.\n«Минтақанинг келажаги қандай барпо этилади? Ихтилоф ва зиддиятлар ичра ё мустаҳкам ҳамкорлик ва барқарор тинчлик биланми? Биз барчамиз Марказий Осиё келажаги учун масъулмиз. Ўзбекистон ҳар доим ўзаро англашув ва яхши қўшничилик алоқаларини ривожлантиришни қўллаб-қувватлайди. Бизнинг мақсадимиз минтақани иқтисодий ривожланган ва гуллаб-яшнаган маконга айлантиришдир», деди президент Шавкат Мирзиёев.\nПрезидент мамлакатнинг минтақада кўзлаган ташқи сиёсатини аниқ ифодалар экан, чегара, умумий сув захираларидан фойдаланиш, савдо соҳасидаги нуқсонларни санаб ўтди.\nЮқоридаги масалаларни конструктив ечимга эга эканлигини таъкидлаган президент, биринчидан, Марказий Осиё мамлакатлари ўртасида савдо-иқтисодий ҳамкорлик шароитини яхшилаш лозимлиги билдирилди. «Биз бунинг учун «Минтақавий иқтисодий форум» ташкил этишни таклиф қиламиз.Шунингдек, маҳаллий ҳокимлар, тадбиркорлар доирасидан ташкил топган «Раҳбарлар ассосацияси» тузилиши таклиф қилинди.\n«Марказий Осиё мамлакатлари мустақиллик йилларида бундан ҳам яхшироқ ривожланиши мумкин эди, умумий ялпи ички маҳсулотимиз айни пайтдагидан икки баробар ортиқ бўлиши мумкин эди», дейди президент.\nШавкат Мирзиёев бешта мамлакатнинг ўзаро англашуви ва иқтисодий ҳамкорлиги истиқболдагидан паст эканини таъкидлади.\nИжевскдаги уй қулаши оқибатида ҳалок бўлганлар сони ортди


Савол: Ҳурматли устозлар, Ражаб ойининг фазилати, унда қилинадиган ибодатлар ҳақида маълумот берсангиз.\nЖавоб: Бисмиллаҳир Роҳманир Роҳим. Ражаб ойи қамарий ойларнинг еттинчиси бўлиб, уруш ҳаром қилинган улуғ ойлардан бири ҳисобланади. Зеро, “ражаб” сўзи луғатда “улуғлаш”, “ҳурмат бажо келтириш” маъноларини англатади. Жоҳилият даври араблари бу ойни улуғлагани ва ҳурматлагани боис шу ном билан аталган.\nСаҳобаи киромлар ва улардан кейинги салафи солиҳларимиз Рамазон ойидан сўнг тутган рўзаларини қабул бўлишини Аллоҳ таолодан сўрашар эди. Ражаб ойи келганда эса, Рамазонга соғ-саломат етишни сўрар эдилар. Бу ҳақда Набий алайҳиссаломдан заиф санад ила ҳадис ҳам ривоят қилинган:\nعَنْ أَنَسِ بْنِ مَالِكٍ. قَالَ : كَانَ النَّبِيُّ صَلَّى اللَّهُ عَلَيْهِ وَسَلَّمَ إِذَا دَخَلَ رَجَبٌ قَالَ: "اللهُمَّ بَارِكْ لَنَا فِي رَجَبٍ، وَشَعْبَانَ، وَبَلِّغْنَا رَمَضَانَ"\nяъни: Анас ибн Молик розияллоҳу анҳудан ривоят қилинади: “Ражаб ойи кирса, Набий соллаллоҳу алайҳи васаллам: “Аллоҳумма баарик ланаа фий ражабин ва шаъбана ва баллиғнаа рамазона” (“Эй Аллоҳ! Ражаб ва шаъбон ойларида бизга барака бергин ва Рамазон ойига етказгин”) дер эдилар” (Имом Ибн Асокир ва Имом Байҳақий ривоят қилган. Имом Нававий ва Ибн Ражаб заиф ҳадис дейишган).\nМашҳур тобеин Абу Қилоба раҳимаҳуллоҳ Ражаб ойи фазилати ҳақида бундай деган:\nعن عَامِرِ بْنِ شِبْلٍ رضي الله عنه، قَالَ: سَمِعْتُ أَبَا قِلابَةَ رضي الله عنه، يَقُولُ: "فِي الْجَنَّةِ قَصْرٌ لِصُوَّامِ رَجَبٍ"\nОмир ибн Шиблдан ривоят қилинади, Абу Қилоба розияллоҳу анҳудан эшитдим, у зот айтадилар: “Ражаб ойида рўза тутувчилар учун жаннатда бир қаср бор” (Имом Байҳақий ривояти).\nИмкони бор кишилар Ражаб ойидан бошлаб, нафл рўза тутиб, Рамазон рўзасига ўзларини тайёрлаб боришлари мақсадга мувофиқдир.\nШуни ҳам айтиб ўтиш керакки, халқимиз орасида Ражаб ойида қилиш шарт, деб тушуниладиган ибодатлар пайдо бўлган. Аслида уларнинг асоси мавжуд эмас. Шариатимиз кўрсатмаларида Ражаб ойининг муайян бир кунини рўза билан хосланмаган. Бу борада келган барча ҳадислар “мавзуъ” яъни тўқима эканига барча муҳаддис уламолар иттифоқ қилишган.\nДемак, Ражаб ойида ҳам бошқа ойларда бўлгани каби нафл рўза ва намозни бирор кунга белгиламасдан, одат қилмасдан ўқилаверади. Шундагина шариатимизда кўрсатилмаган турли бидъат ва хурофотдан узоқ бўлинади. Валлоҳу аълам.\nДругие материалы в этой категории: « Ҳаё инсон саломатлиги учун ўта муҳимдир!\tАллоҳ яхши кўрган бандалар »


Бердимуҳамедовнинг жиянига алоқадор компания фаолиятини тугатади - Bugun.uz\nБердимуҳамедовнинг жиянига алоқадор компания фаолиятини тугатади\n14:46 | 16-12-2021\nБуюк Британияда рўйхатдан ўтган «Delanore Limited» компанияси раҳбари, Туркия фуқароси Асие Жерен Чап компанияни ихтиёрий равишда тугатиш тўғрисида ариза билан мурожаат қилди. Бу ҳақда «Хроника Туркменистана» хабар берди.\nФото: «Financial intelegence»\nМаълум қилинишича, 2021 йилнинг октябрида дунёнинг турли раҳбарларига тегишли офшор активлар ҳақида маълумот берган «Пандора ҳужжатлари» ошкор этилиши натижасида «Delanore Limited» компаниясининг ҳақиқий раҳбари президент Гурбангули Бердимуҳамедовнинг жиянларидан бири Шамурат Режепов экани аниқланган.\nБу компания орқали Туркманистон кимё ва нефть саноати давлат корхоналари маҳсулотлари экспорт қилинган. Таъкидланишича, компания фаолиятини тугатиш бўйича 8 ноябрда берилган ариза икки ой ичида кўриб чиқилади. Шу билан бирга, «Delanore Limited»компанияси даромад келтиради, унинг ҳисобларида 22 415 фунт стерлинг бор.\nТуркияда 2020 йилда очилган «Delanore» захира компанияси эса ҳамон ўз фаолиятини давом эттирмоқда.\nАввалроқ Туркманистон президенти жиянларининг Дубайда 16 та квартираси борлиги маълум бўлганди. Шунингдек. «Пандора ҳужжатлари»нинг БАА қироллик оиласига алоқадор қисми эълон қилинганди.


ДСҚ раисига савол беринг | NORMA.UZ\n«Халқ сўзи» ва «Народное слово» газеталари таҳририяти Давлат солиқ қўмитаси раиси Беҳзод Мусаев билан интервью тайёрламоқда. Бу жараёнда ўз саволларини таҳририят манзилига юборган ҳолда барча истак билдирганлар иштирок этишлари мумкин.\n2019 йил 1 январдан бошлаб йиллик айланмаси 1 млрд сўмдан ортиқ бўлган тадбиркорлик субъектлари солиқ солишнинг умумбелгиланган тизимига ўтказилди. Йиллик айланмаси 3 млрд сўмгача бўлган тадбиркорлар ҚҚСни соддалаштирилган схема бўйича тўлаш имкониятига эга бўлдилар (батафсил қаранг). Солиқлар ва мажбурий тўловларнинг янги ставкалари амал қилишни бошлади. Шу муносабат билан солиқ тўловчиларда талай саволлар юзага келмоқда.\nСолиқ солишга оид ушбу ва бошқа саволларга ДСҚ раиси Беҳзод Мусаевдан жавоб олиш мумкин. Бунинг учун саволингизни «Халқ сўзи» газетаси таҳририятига ҳавола бўйича шарҳ кўринишида ёки telegram-бот орқали юборишингиз мумкин. Жавобларни 8 январь куни «Халқ сўзи» ва «Народное слово» газеталари саҳифаларида ҳамда http://xs.uz/ сайтида эълон қилиш режалаштирилаётир.


Ёмон отга минг қамчи...\nЭркин Мавлонов (исм-шарифлар ўзгартирилди) бир неча марта содир этган жиноятлари учун белгиланган жазони ўтаган бўлса-да, бундан тегишли хулоса чиқариш ўрнига қонун чегараларини бузиши натижасида «адашганлар олами»га қайта-қайта сафар қилди. У фарзандлари учун ўрнак бўладиган, уларни уйли-жойли қилиш ҳақида ўйлайдиган ёшда бўла туриб яна жиноят содир этди. «Ёмон отга минг қамчи» ҳам кор қилмаслигини яна бир бора кўрсатиб берди.\n≡Қилмиш — қидирмиш ✔ 441  13:10, 27.11.2017\nЭҲТИЁТ БЎЛИНГ: ФИРИБГАР!\nТекин луқма учун «ТУЗОҚ»\nБировларни алдаш, ишончини суиистеъмол қилиб, фирибгарлик йўли билан уларнинг мол-мулкини қўлга киритиш қонунларимизга кўра жиноят, халқимизнинг миллий-диний қадриятларига кўра оғир гуноҳ саналади. Лекин нафс қутқусига учган, текин луқма учун ўзгалар йўлига «тузоқ» қўйган шахслар бу ҳақда ўйлаб кўришмайди.\n≡Қилмиш — қидирмиш ✔ 451  13:09, 27.11.2017\nМАСЪУЛИЯТСИЗЛИКНИНГ АЯНЧЛИ ОҚИБАТИ\nКечки соат олтилар. Эндигина овқатланишга ҳозирланган Азамат (исм-шарифлар ўзгартирилди)нинг уяли телефони жиринглади. Телефон экранида унга нотаниш рақам турарди.\n≡Қилмиш — қидирмиш ✔ 415  15:01, 20.11.2017\nБировга чоҳ қазисанг...\nҚамашилик Эрмат Қодиров (исм-шарифи ўзгартирилди)нинг бугун ҳам иши\n≡Қилмиш — қидирмиш ✔ 418  16:06, 13.11.2017\nТезкор вакил жиноятга қўл урди\nҲуқуқбузарликларнинг олдини олиш, жамоат тартибини сақлаш ва фуқароларнинг ҳуқуқлари, эркинликлари ҳамда қонуний манфаатларини ҳимоя қилиш осойишталик посбонларининг асосий вазифаларидан ҳисобланади.\n≡Қилмиш — қидирмиш ✔ 412  16:05, 13.11.2017\nЭрта тонг. Фаррух (исм-шарифлар ўзгартирилди) кечқурун синфдошининг туғилган кунига бориши кераклигини эслаб, ич-ичидан севинди. Тезда нонушта қилиб, қўйларини яйловга ҳайдади.\n≡Қилмиш — қидирмиш ✔ 441  18:12, 09.11.2017\nАканинг «Ўгити» укани жиноятга бошлади\nНавоийлик Собир Муродов (исм-шарифлар ўзгартирилди) яхши ният билан ҳужжатларини пойтахтдаги нуфузли олийгоҳлардан бирига топширди.\n≡Қилмиш — қидирмиш ✔ 365  18:12, 09.11.2017\nҲожатбарорнинг «хизмат ҳақи»\nҲалол меҳнат билан топилган ризқ тотли ва баракали бўлади, аксинча ҳолатда эса...\n≡Қилмиш — қидирмиш ✔ 377  18:11, 09.11.2017\nЎз самарасини бермоқда\nЮртимизнинг мустақилликка эришиши ҳамда жамиятни ривожлантиришнинг демократик йўлини танлаши туфайлигина жазони ижро этиш тизими фаолиятини қайта кўриб чиқишга киришиш имкони бўлди.\n≡Қилмиш — қидирмиш ✔ 462  18:07, 09.11.2017


OzodDayjest, 18 январ 2019 саҳифа pageno\n25 январ 2020, Тошкент вақти: 07:05\nВилоят ҳокимлиги мулозими 5000 доллар пора билан ушланди\nВазир ўринбосари ишчилар ўлимига эътиборсиз масъулларни “дордан қочганлар” деб атади\nБандлик ва меҳнат муносабатлари вазири ўринбосари ишлаб чиқариш жараёнида бахтсиз ҳодисаларни камайтириш учун раҳбар жавобгарлигини оширишни таклиф этди. Самарқанд ҳокими қоровул ва фаррошларни ҳимоя қилиб чиқди. Тошкент ва Хоразмда мансабдорлар пора билан ушланди.\nЎзбек журналисти Григорий тақвими ой номларини ўзгартиришни таклиф қилмоқда\nМИБ раҳбари электр энергияси ва таъминотида ўзибўларчилик авж олганини эътироф этди. Григориан тақвими ой номларини ўзгартириш таклиф этилди. Қўшиқчи Санжей “Карвон кўрдим”нинг янги талқинига оид танқидларга жавоб берди.\nХалқ артисти Муножат Йўлчиева фирибгарлик иши юзасидан судга чақирилди\nМатбуот: Бутун бошли фармацевтика тизимида ўзбек тилини биладиган таржимон-муҳаррир йўқми?\nФҲДЁ идорасида қайддан ўтмаганларга шаръий никоҳ ўқиган наманганлик домла жазоланди\nНаманганда рухсатсиз никоҳ ўқиган домла жаримага тортилди\nНаманган шаҳрида ФҲДЁ идорасида никоҳдан ўтмаганларни шаръан никоҳлаган домла маъмурий жавобгарликка тортилди. Халқ артисти Муножат Йўлчиева нега судга чақирилгани маълум бўлди. Матбуот дори воситалари йўриқномаларининг ўзбек тилидаги варианти талабга жавоб бермаслиги танқид қилмоқда.


– Сайёр солиқ текширув қандай ҳолларда ўтказилади? Тартиб қандай? Бугунги кундаги аҳамияти? — Soliq plus / Налоги плюс\n13 августа, 2020 0 SOLIQ PLUS СЎРАГАН ЭДИНГИЗ!\nЯнги таҳрирдаги Солиқ кодексига асосан солиқ текширувларининг янги шакллари белгиланди.\nЖумладан, кодекснинг 139-моддасида сайёр солиқ текширувларига доир меъёрлар киритилиб, сайёр солиқ текширувларини ўтказиш тартиби Давлат солиқ қўмитаси томонидан тасдиқланиши белгиланган.\nДавлат солиқ қўмитасининг 2020 йил 18 майдаги 2020-16-сон “Сайёр солиқ текширувларини ўтказиш тартиби тўғрисидаги низомни тасдиқлаш ҳақида”ги қарори қабул қилиниб, Адлия вазирлигида шу йил 18 июнда 3247-сон билан давлат рўйхатидан ўтказилди.\nНизомнинг 2-бандига асосан солиқ органлари сайёр солиқ текшируви доирасида қуйидагиларни амалга оширади:\nхронометраж кузатувларини ўтказиш;\nсолиқ тўловчидан асосий воситалар, товар-моддий бойликлар, пул маблағлари ва ҳисоб-китобларни солиқ тўловчи (солиқ агентлари) томонидан хатловдан ўтказишни талаб қилиш.\nСайёр солиқ текширув қуйидаги асосларнинг бири мавжуд бўлган ҳолларда ўтказилади:\n“Таҳлика-таҳлил” дастурий маҳсулоти натижасига кўра аниқланган, юқори даражадаги таваккалчилик тоифасига мансуб бўлмаган солиқ тўловчилар (солиқ агентлари) фаолиятидаги солиққа оид ҳуқуқбузарликлар тўғрисида маълумотлар мавжуд бўлганда;\nжисмоний ва юридик шахслардан, шунингдек, суд ва ҳуқуқни муҳофаза қилувчи органлардан солиқ тўловчилар фаолиятида солиқ тўғрисидаги қонун ҳужжатлари бузилиши ҳолатлари тўғрисида мурожаатлар келиб тушганда, бундан аноним мурожаатлар мустасно;\nоммавий ахборот воситаларида солиққа оид ҳуқуқбузарликлар тўғрисидаги маълумотлар эълон қилинганда;\nМазкур бандда белгиланган асослар мавжуд бўлган ҳолларда солиқ органининг мансабдор шахслари томонидан сайёр солиқ текшируви ўтказиладиган тадбиркорлик субъекти ва унга қарашли объектлар ўрганилади.\nЖисмоний ва юридик шахсларнинг мурожаатлари аноним эмаслиги, савдо ёки хизмат кўрсатиш шохобчаси ёхуд ишлаб чиқариш объектининг мавжудлиги субъект фаолиятига аралашмасдан таҳлил қилинади.\nСайёр солиқ текширувлари Текширувларни электрон рўйхатга олиш ягона тизими орқали Ўзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил билан келишиш Адлия вазирлиги томонидан 2018 йил 7 сентябрда 3067-сон билан рўйхатдан ўтказилган Вақтинчалик низом талаблари асосида амалга оширилади.\nТадбиркорлик субъектлари фаолиятида сайёр солиқ текширувлари Вазирлар Маҳкамасининг 2018 йил 7 ноябрдаги 920-сон қарори ҳамда Давлат солиқ қўмитасининг 2018 йил 19 ноябрдаги 505-сон буйруғи талаблари асосида аттестациядан ўтказилган ва белгиланган намунадаги махсус гувоҳномага эга бўлган мансабдор шахслари томонидан амалга оширилади.\nСайёр солиқ текшируви солиқ органи раҳбарининг (ўринбосарининг) буйруғи асосида ўтказилади.\nМахсус гувоҳномага эга бўлмаган ёки буйруқда кўрсатилмаган ходимларнинг текширувга жалб этилиши тақиқланади.\nЎтказиладиган сайёр солиқ текширувлари тадбиркорлик субъектида “Текширувларни рўйхатга олиш китоби” мавжуд бўлган ҳолларда, мазкур китоб Адлия вазирлиги томонидан 2011 йил 7 ноябрда 2280-сон билан рўйхатдан ўтказилган Низом талаблари асосида тўлдирилганидан сўнг ўтказилади.\nСайёр солиқ текширувини ўтказувчи мансабдор шахс “Текширувларни рўйхатга олиш китоби”ни тўлдиришдан бош тортган тақдирда, солиқ тўловчи ўзининг сайёр солиқ текширувидан ўтказилишига йўл қўймасликка ҳақли.\nСайёр солиқ текшируви ўн иш кунигача бўлган муддатда ўтказилади.\nСайёр солиқ текшируви жараёнида солиқ органи Солиқ кодексининг 145 ва 148-моддаларида белгиланган тартибда солиқ тўловчининг бинолари ва ҳудудларни кўздан кечиришга ҳамда ҳужжатлар ва буюмларни олиб қўйишга ҳақли. Бунда ушбу тадбирлар холислар иштирокида амалга оширилади.\nСолиқ органларининг ходимлари холислар сифатида иштирок этишига йўл қўйилмайди.\nСолиқ органлари мансабдор шахслари солиқ текшируви бошлангунига қадар (назорат касса техникаси ва ҳисоб-китоб терминаллари қўлланилишини текширишда – текширув жараёнида) солиқ тўловчини ёки унинг вакилини сайёр солиқ текширувини ўтказиш тўғрисидаги буйруқ билан таништиради ва буйруқ нусхасини уни олганлигини тасдиқловчи имзо қўйдирган ҳолда тақдим этади.\nСолиқ органлари мансабдор шахслари томонидан солиқ тўловчини ёки унинг вакили текширув мақсади билан таништирилади, унга ўз хизмат гувоҳномаси ва текширув ўтказиш ҳуқуқини берувчи махсус гувоҳномаси кўрсатилади.\nСайёр солиқ текшируви устидан жамоатчилик назоратини амалга ошириш учун Савдо-саноат палатаси ёки тадбиркорлик субъектларининг бошқа тегишли бирлашмаларини жалб қилишга ҳақли эканлиги тушунтирилади.\nTags: сайёр солиқсайёр текширишсолиқ текшируви


Ўзбекистон Марказий Осиёда мусулмон сайёҳлар учун энг жозибадор мамлакатга айланди - zarnews.uz\nЎзбекистон Марказий Осиёда мусулмон сайёҳлар учун энг жозибадор мамлакатга айланди\nМарказий Осиё давлатларида мусулмон сайёҳлар энг кўп борадиган давлат номи бу гал ўзгарди. Ўзбекистон бу рейтингда Қозоғистонни ортга суриб, етакчи ўринга чиқиб олди.\nЎзбекистон мусулмон сайёҳлар учун жозибадор бўлган давлатлар рейтингидан муносиб ўрин эгаллади. CrescentRating компанияси ўз расмий сайтида Global Muslim Travel Index тадқиқотлари натижаларини эълон қилди.\nМарказий Осиё давлатларида мусулмон сайёҳлар энг кўп борадиган давлат номи бу гал ўзгарди. Ўзбекистон бу рейтингда (22-ўринни) эгаллаб, Қозоғистонни (24-ўрин) ортга сурди ва Марказий Осиёда етакчи ўринга чиқиб олди.\n25-ўрин Озарбайжон, 29-ўрин Қирғизистон ва энг охирида, 35-ўрин Тожикистонга насиб этган.\nТоп - 30 рейтингида мамлакатлар тўртта глобал омиллар бўйича баҳоланади: очиқлик, коммуникациялар, атроф-муҳит ва хизматлар. Ушбу индекс туристик соҳа ўйинчилари бўлган давлатлар ва инвесторларга мусулмон-сайёҳлар танловлари борасида ёрдам беришга қаратилган.\nХитойлик сайёҳлар учун замонавий карвонсаройлар қуриш таклифи берилди\nСамарқанд аэропортида “юк сақлаш хонаси”нинг йўқлиги сайёҳлар эътирозига сабаб бўлди\nДунёнинг сайёҳлар энг кўп ташриф буюрадиган давлатлари ҳақида биласизми?\nСайёҳларда норозилик бор. Нега?\nСамарқанднинг сайёҳлар кўп ташриф буюрадиган жойларида ахборот марказлари ташкил этилади\nСамарқандда хитойлик сайёҳлар учун шароит етарли эмас


ҚУРБОН ҲАЙИТИ, унинг маънавий ҳаётимиздаги беқиёс ўрни ва аҳамияти » "Kattaqo'rgon haqiqati" газетаси\nXarita: Демонстрационный сайт » Madaniyat » ҚУРБОН ҲАЙИТИ, унинг маънавий ҳаётимиздаги беқиёс ўрни ва аҳамияти\nҚУРБОН ҲАЙИТИ, унинг маънавий ҳаётимиздаги беқиёс ўрни ва аҳамияти\n27 июль, 2020 0 40\nДиний ва миллий байрамларимиздан бири бўлган Қурбон ҳайити байрами тобора яқинлашиб келмоқда. Аллоҳ таоло юртимизни тинч-осойишта, халқимизни фаровон айлаб келаётган Қурбон ҳайити баракати билан эл-юртимизни, хонадонларимизни, дехқончилик ва касбу корларимизни файзу баракатларга тўлдириб, халқимизни меҳрли-оқибатли қилсин.\nҲурматли каттақўрғонликлар! Қурбон ҳайити байрамини муносиб қаршилаш учун миллий, диний қадриятларимизга амал қилсак, карантин қоидаларига риоя қилган ҳолда кўча-кўйларимизни, хонадон ташқариси ва ичкариларини покизалаб, ободонлаштириш ишларини бошлаб юборсак нур устига аъло нур бўлар эди.\nМаълумки, замон ва маконнинг шарофати билан солиҳ амаллар ҳам бир-биридан тафовут қилувчи ўзгача шараф ва афзаллик касб этади. Аллоҳ таоло маълум кунларда Ўзига ибодат қилишни, Ўзини зикр этиб улуғлашни бошқа кунлардагидан кўра афзалроқ ва ажрини олийроқ қилиб қўйган. Бундай кунларда бажариладиган солиҳ амалга бошқа кунлардагидан кўра чандон-чандон орттириб ажр берилгусидир. Ислом умматининг барча вакиллари бу кунларни рўза-ю ибодат, зикру тасбеҳлар, такбиру таҳлиллар ва хайру садақалар билан обод қилган ҳолда ўтказадилар. Бу кунларда умр фарзи бўлмиш ҳаж ибодатининг асосий маросимлари бўлиб ўтади.\nИйд сўзининг келиб чиқиши арабча "қайтмоқ, қайтармоқ, фойда ёки зарарни олиб келмоқ" маъноларига далолат қилувчи (ъаада)феълига бориб тақалади. "Ал-баҳрур-роиқ шарҳу канзид-дақоиқ" китобининг муаллифи шундай дейдилар: "Ийд сўзи билан унинг ўзаги бўлган "қайтиб келиш" сўзи орасида муносабат борлиги сир эмас. У шунинг учун ҳам шундай номландики, у кунда Аллоҳ таолодан бандаларга лутфу-иноят, инъому-эҳсонлар қайтади; Ёки бундай номланишига сабаб, у кун такрор-такрор келади, қайта-қайта нишонланиб, байрам қилинади; Ёхуд у одамларга шодлик олиб келгани учун шундай номланган; Ё эса, худди карвонни яхши ният билан "қофила" яъни "қайтиб келувчи" деб номлаганлари сингари, бу кунга ҳам қайта етишиш насиб бўлишига умид боғлаб, некбинлик юзасидан "ийд" номи берилган".\nОзод, соғлом, оқил ва болиғ бўлган эркак мусулмон кишига ийд намозига ҳозир бўлиш вожибдир. Пайғамбар соллаллоҳу алайҳи васаллам ийд намозини мунтазам равишда қоим қилганлар, ҳеч қачон тарк қилмаганлар.\nҲукуматимиз халқимизнинг тарихий ва маънавий қадриятларини, меҳр-саховат, оқибат ва ҳиммат каби юксак фазилатларини инобатга олган ҳолда, "Саховат ва кўмак" умумхалқ ҳаракатини йўлга қўйиш ташаббусини илгари сурди.\n- Яқин кунларда Қурбон Ҳайити кириб келади. Бу ойда эҳтиёжманд ва муҳтож оилаларга ёрдам кўрсатиш ҳам қарз, ҳам фарздир. Шунинг учун ушбу муқаддас ойда ҳар бир тадбиркор ўзи фаолият юритаётган ҳудудда ижтимоий ҳимояга муҳтож аҳолини, авваломаҳалладошлари, қўни-қўшниларини фаол қўллаб-қувватлаши мақсадга мувофиқдир. Бу сайъи-ҳаракатларнинг бош мақсади инсонни улуғлашдир. Бугунги карантин кунларида ҳам уйда фарзандларимизга эътиборсиз бўлмасдан, уларнинг бўш вақтларини мазмунли ташкил этишимиз, миллий қадриятларимизга хос таълим-тарбия беришимиз керак деб ўйлайман. Ёшларимизнинг таълим-тарбиясига алоҳида эътибор қаратишимиз, уларни юксак одоб-ахлоқли, тарбияли, замонавий илм-фан ютуқларидан хабардор, дунёқараши кенг инсонлар этиб вояга етказишимиз зарур. Чунки фарзандларимиз - бизнинг эртанги кунимиз. Қайсики халқ мана шу вазифани муваффақиятли адо этса, келажаги фаровон, турмуши саодатли бўлади.\nЯна бир бора барчаларимизга Қурбон Ҳайитимуборакбўлсин! Шундай фазилатли айёмда дуога қўл очиб, она Ватанимиз ва бутун дунёни тинчлик ва осудалик,халқимизни фаровон айлаб, кейинги йил Қурбон ҳайити кунларига соғу-саломатлик билан етиб боришни барчамизга насиб этишини сўраймиз! Аллоҳ таоло юртимизни бундан ҳам обод қилиб, халқимизнинг моддий ва маънавий бойлигини бунданда зиёда бўлиб боришини муяссар айласин!\nКаттақўрғон тумани бўлинмаси раҳбари.


Суперлиганинг 1-тур ўйинларига 80 мингдан зиёд мухлислар ташриф буюрди\n30 ноябрь, -0001, 00:00\n1-3 март кунлари орзиқиб кутилган Ўзбекистон Суперлигаси ўйинлари бўлиб ўтди. Хабарингиз бор, ушбу мавсумдан бошлаб Суперлига учрашувлари янгича форматда ташкил этилди. Турнир формати, кўриниши янгиланди. Бу ислоҳотлар аввало, мухлислар учун қулайлик туғдириш, уларни яна стадионларга жалб қилиш учун амалга оширилмоқда.\nСуперлига мавсуми 1-турида деярли барча стадионларга жуда кўплаб ишқибозлар ташриф буюришди ва севимли жамоаларини учрашувда қўллаб-қувватлашди. Илк турдаёқ, мухлислар учун стадионларда байрам ва кўнгилочар дастурлар ташкил этилганини эътироф этиш лозим.\nЎзПФЛ расмий сайти эса Суперлига 1-турининг умумий статистикасини тақдим этди.\nЖами мухлислар сони – 80570\nЭнг кўп мухлис ташриф буюрган учрашув: “Нефтчи” – “Насаф” – 19632 томошабин.\nЭнг кам томошабин ташриф буюрган ўйин – “Металлург” – “Навбаҳор” – 8175.\nСариқ карточкалар сони - 19та\nЭнг кўп сариқ карточка кўрсатилган учрашув – “Насаф” – “Нефтчи” – 6та.\nҚизил карточка – кўрсатилмаган\nКиритилган жами голлар – 8та.\nЭнг кўп гол киритилган учрашув – “Қизилқум” – “Локомотив” 0:3\nСуперлига илк голи муаллифи – Марат Бикмаев.


36545 Ўқиш режими + -\nБу дунёда ҳеч бир мўмин учун ўз қобиғига ўралиб олиш даври бўлмаган ва бўлмайди ҳам. Агар мободо шундай бўлганида ҳам Исроил ўғилларига бўларди. Биз энг хайрли васфларга эга умматмиз. Заҳмат умматимиз. Жидди-жаҳднинг ҳар қандай кўриниши бизнинг феъл-атворимизга хос. Биз заҳмат уммати бўлганимиз учун оқибатидан Раббимизнинг розилигини умид қилганимиз барча машаққатларга худди югургудек бўлиб борамиз.\nҲозирги кунда «қобиғига ўралиб» ўзларини ибодатга берилган ва узлатга чекинган деб ўйлаётганлар бу йўл хато эканини тушуниб етганида ғишт қолипдан кўчган бўлади. Асло бундай таҳликага ўралашиб қолма. Жуда эҳтиёт бўл! Сенинг касбинг – адабиётшунослик бу мамлакатда энг кўп камчилиги кўринадиган соҳалардан биридир. Қанийди ўз устингда ишлаб, одобли адабиётчи бўлсанг-да, мўмина аёл сифатида қизларимизга дарслар берсанг, бу жуда ажойиб иш бўларди! Буни сенга чин дилдан тавсия қиламан.\nЛицейда адабиётдан дарс ўтишинг хусусида тўхталиб ўтсам. Балоғатга етган ёш йигитчалар билан бир синфда ёш хоним сифатида ишқ-муҳаббат ҳақидаги шеърларни қандай таҳлил қиласан? Шу иш тўғри келадими? Динимиз ва ахлоқимиз буни қабул қила оладими? Адабиётнинг қадр-қиммати бор, лекин мўмина аёл сифатида сенинг қадр-қимматинг янада баландроқ. Бошқача бўлиши мумкин эмас.\nАлбатта, яна бир йўли ҳам бор. Нега энди қизлар ўқийдиган лицейларда ўқитувчилик қилишинг мумкин эмас?\nҲеч ташвишланма, жуда кўп муқобил чоралари бор.\nМодомики, шу соҳа бўйича диплом эгаси бўлар экансан, ўқишингни эътиборсиз қолдирма. Шунингдек, шу нарсани унутма: ўз соҳангда оддий одам бўлиб қолма, одатийликдан чиқ ва бошқа бир инсонга айлан. Тўлиб-тошган адабиётчи бўл. Бунинг учун кейинчалик ҳам ўз устингда ишлашинг керак. Адабиёт ва Ислом сўзларини бир-биридан ажратмайдиган гўзал ўрнак ўлароқ қол. Бу борада мен сенга қуйидагиларни тавсия қиламан:\n1. Ҳозирдан араб тилини яхшилаб ўрган. Адабий билимлар билан сенга катта ёрдами тегади. Бир вақтнинг ўзида иккита қобилият эгаси бўласан.\n2. Битирув ишини ўқиш ва ривожланиш бошланғичига бағишла. Мен кўп ўқигин демайман. Зеро, ортиқча сўзнинг чегараси бор. Доимий васвасаларга ўралашиб қолма. Ўзингга ва динингга тегишлиси сенга етади.\n3. Ёзиш қобилиятингни ривожлантир. Олди-қочдилардан холи, ҳақиқатни баён этувчи ёзувинг бўлсин.\n4. Ўзингни ёлғизликка маҳкум қилма. Аксарият адабиётчиларнинг жуда тор доирадаги дўстлар билан чекланиб қолиши кузатилади. Умматинг даражасидаги кенгликда яшашга эътибор бер. Киришимли ва дўстона муносабатли инсон бўл.\n5. Бу ишлар сени турмуш ва адабиётдан иборат «икки жағ» ўртасида луқма тишлашга мажбур қилмасин. Вақт келиб, сенга муносиб бир жой чиқса, турмуш қуришни кечиктирма, лекин бу борада шошилма.\n6. Мусулмонларга тегишли вақфларда ўз соҳанг билан боғлиқ хизматларни зиммангга ол. Бу билан сен касбингнинг закотини берган бўласан.\n7. Янгиликлар қил ва мусулмонлар сени ўша янгилигинг билан эслашсин. Хоҳласанг сенга яхши бир мисол бераман: ёш қизлар учун адабиёт кутубхонаси ва адабиётни ривожлантириш лойиҳаси ташкил қил. Бу борадаги бўшлиқни тўлдириш сенга насиб этсин. Яхшилик билан ёдга олинасан. Албатта, бу бир мисол, буни қилишинг шарт демайман. Аммо бу ишни беш йил давом этиши мумкин бўлган ҳаракат асносида амалга оширсанг, жуда ажойиб бўларди.\n8. Бу ишларни бажараётганда, ҳеч ким билан, айниқса, ота-онанг билан «сан-ман»га бормаслигинг керак. Адабиётшунос бўп туриб, ота-онангни эзсанг, бошқалар ҳақида нима дейиш мумкин?\nДуо қилишни унутмагин. Ўзинг, ота-онанг, умматинг ва биз учун ҳам дуода бўл.\nАллоҳим сени асрасин ва ёрдамчинг бўлсин. Омин.\nМасжиддан мадрасагача, тижоратдан экинтикингача, намоздан рўзагача, жиҳоддан зикргача мўмин ўлароқ нима иш қилсак, ҳар бирида ягона мақсадимиз Аллоҳ ризосидир. давоми...\n20:00 / 03 август 770\n17:47 / 31 январь 2512\n22:03 / 12 июль 827\n17:20 / 05 август 83\n21:00 / 14 август 78\n16:15 / 14 август 65\n12:36 / 12 август 1096\n20:00 / 10 август 583\n11:17 / 14 январь 79904